RUU Sumbangan Politik dijangka dibentang November ini

KUALA LUMPUR, 27 Safar 1444H, Sabtu – Kerajaan menjangkakan Rang Undang-Undang Sumbangan Politik dapat dibentangkan bagi bacaan kali pertama pada persidangan Parlimen awal November ini, manakala bacaan kedua pada hujung bulan berkenaan (November).

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata Pusat Governans, Integriti dan Anti-Rasuah Nasional (GIACC) telah menyediakan skop dan parameter dasar digariskan dalam rang undang-undang itu dan dipanjangkan kepada Jabatan Peguam Negara untuk diteliti sebelum dapat dimuktamadkan.

Wan Junaidi berkata beliau juga akan mengadakan sesi libat urus bersama wakil Ahli Parlimen kerajaan dan pembangkang pada 28 Sept ini di Parlimen, bagi mendapatkan pandangan berhubung perkara dasar bagi Rang Undang-Undang Sumbangan Politik yang sedang digubal.

“Selain itu, rang undang-undang ini juga mengambil kira pandangan pihak berkepentingan melalui sesi libat urus yang diadakan bersama pihak pertubuhan bukan kerajaan (NGO) seperti Institut Demokrasi dan Hal Ehwal Ekonomi (IDEAS), Gabungan Pilihanraya Bersih dan Adil (Bersih) serta pakar akademik.

“Pada masa yang sama, beberapa sesi perbincangan dalaman juga dibuat bersama jabatan dan agensi kerajaan berkaitan bagi memperincikan dasar penggubalan rang undang-undang ini,” katanya dalam kenyataan hari ini.

Mengimbau kembali sejarah, Wan Junaidi berkata inisiatif untuk memperkenalkan undang-undang yang mengawal selia dana politik pernah diusahakan oleh kerajaan pada 2015 melalui penubuhan Jawatankuasa Konsultatif Nasional Mengenai Pembiayaan Politik (JKNMPP), namun tidak terlaksana.

Selepas itu, beliau berkata cadangan kerangka perundangan bagi Rang Undang-Undang (RUU) Sumbangan Politik juga pernah dikemukakan kerajaan kepada Parlimen pada November 2019 untuk dibentang dalam Jawatankuasa Pilihan Khas Menimbang Rang Undang-Undang, namun hasrat itu juga tidak kesampaian.

“Justeru, kerajaan pada kali ini yakin dan kekal komited bahawa undang-undang sumbangan politik ini akan dapat direalisasikan,” katanya. – Bernama


72 NGO gesa Ahli Senat AS terbit laporan kesan kemanusiaan Israel terhadap Palestin

WASHINGTON, 14 Rabiulakhir 1443H, Jumaat – Lebih 70 kumpulan hak asasi negara dan antarabangsa menggesa Ahli Senat Amerika Syarikat (AS) menyokong pindaan Akta Kebenaran Pertahanan Nasional (NDAA) 2022 – berhubung laporan kesan kemanusiaan sekatan Israel ke atas Gaza.

Dicadangkan oleh Senator Demokrat Bernie Sanders, pindaan itu memerlukan Ketua Pengawal AS mengemukakan laporan kepada Kongres menilai kesan ekonomi, kemanusiaan, politik dan psikologi yang dikenakan Israel terhadap pergerakan dan akses terhadap rakyat Palestin di Semenanjung Gaza.

Ia juga akan melaporkan mengenai pemulihan dan pembinaan semula di Gaza berikutan konflik antara Pergerakan Perjuangan Islam Palestin (Hamas) dan tentera Israel awal musim bunga ini.

Surat itu – yang ditandatangani oleh 72 pertubuhan kebangsaan dan antarabangsa – mengecam sekatan Israel ke atas kawasan terkepung itu.

“Selepas kira-kira 14 tahun, sekatan yang teruk di Gaza menyebabkan hampir dua juta orang mempunyai akses yang sangat terhad kepada air bersih, elektrik dan makanan,” kata para penandatangan.

Israel bersama Mesir telah mengekalkan sekatan ketat ke atas Gaza sejak Hamas mula mentadbir wilayah itu pada tahun 2007.

Surat itu turut menerangkan bagaimana sekatan telah menghalang pembinaan semula Gaza selepas serangan besar terbaru Israel pada Mei.

Puluhan hospital dan klinik musnah ketika kempen pengeboman selama 11 hari yang memusnahkan lebih 1,000 unit kediaman.

Kira-kira 97 peratus daripada air minuman Gaza tercemar dan penduduk terpaksa hidup dengan gangguan bekalan elektrik yang berterusan kerana grid kuasa rosak teruk.

Semenanjung terpencil sangat terhad dalam jumlah makanan dan bekalan perubatan kritikal yang boleh diimport.

Pengangguran di semenanjung terkepung mencecah 50 peratus. – Agensi


SPRM kaji elemen rasuah dalam 101 projek rundingan terus

BANGI, 6 Muharram 1442H, Selasa – Suruhanjaya Pencegahan Rasuah Malaysia (SPRM) akan mengkaji elemen rasuah yang terdapat di dalam pemberian 101 projek bernilai RM6.61 bilion secara rundingan terus ketika pentadbiran Pakatan Harapan (PH).

SPRM dalam satu kenyataan mengesahkan, menerima beberapa memorandum dari pertubuhan bukan kerajaan (NGO) berhubung isu terbabit.

“SPRM akan mendapatkan senarai 101 projek dari Kementerian Kewangan yang dikatakan diberi secara runding terus semasa pemerintah kerajaan terdahulu.

“Satu kajian menyeluruh akan dibuat bagi menentukan sama ada wujud unsur-unsur rasuah, penyelewengan dan salah guna kuasa,” katanya hari ini.

Sehubungan itu, SPRM menggesa semua pihak untuk memberikan ruang kepada suruhanjaya ini untuk meneliti perkara berkenaan.

Suasana persidangan Dewan Rakyat petang semalam menjadi kecoh apabila isu berhubung projek rundingan terus semasa di bawah pentadbiran kerajaan PH ditimbulkan.

Ia susulan makluman oleh Menteri Kewangan, Tengku Datuk Seri Zafrul Abdul Aziz ketika menggulung perbahasan Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19)) 2020.

“Semasa pentadbiran sebelum ini, sejumlah 101 projek atau perolehan bernilai RM6.61 bilion telah diluluskan secara rundingan terus oleh Kementerian Kewangan,” kata Tengku Zafrul.

Keadaan bertambah gamat apabila Lim Guan Eng (PH-Bagan) yang merupakan bekas Menteri Kewangan di bawah pentadbiran PH bangun ‘membela diri’.


Tewas PRU15, riwayat politik GTA-Dr Mahathir berakhir

Oleh Siti Hafidah Abd Ghaffar

BANGI, 25 Rabiulakhir 1444H, Ahad – Keputusan Pilihan Raya Umum ke-15 (PRU15) malam tadi menyaksikan Gerakan Tanah Air (GTA) – yang bertanding tiket Pejuang – gagal memenangi sebarang kerusi Parlimen dan Dewan Undangan Negeri (DUN).

Ia bukan perkara mengejutkan kerana blok itu boleh dikatakan masih baharu dan hanya bergantung kepada aura Tun Dr Mahathir Mohamad, yang tewas persaingan lima penjuru di kerusi Parlimen Langkawi.

Penganalisis politik, Dr Azmi Hasan menyifatkan aura bekas Perdana Menteri itu sudah tiada selepas tewas kepada calon Perikatan Nasional, Datuk Mohd Suhaimi Abdullah dengan majoriti 13,518 undi.

Katanya, keputusan itu seolah-olah menunjukkan keseluruhan GTA gagal walaupun telah ditubuhkan untuk menyelamatkan umat Islam dan masyarakat Melayu.

“Tetapi hakikatnya pengundi Melayu Islam mempunyai pilihan yang lebih baik dalam kaca mata mereka.

“Sebenarnya pengundi mempunyai pilihan Barisan Nasional tetapi dua atau tiga pemimpinnya terpalit dengan masalah dan Perikatan Nasional dianggap pilihan terbaik.

“Jadi bagi GTA ini adalah pengakhiran. Besar kemungkinan pengakhiran blok GTA dalam penglibatan politik serta Dr Mahathir ketika ini,” katanya dalam temubual bersama TV Pertiwi secara langsung, hari ini.

Ditanya mengenai kerjasama pertubuhan bukan kerajaan (NGO) – Gagasan Bangsa – dalam GTA, Azmi mengakui ia sesuatu hakikat yang baik.

Bagaimanapun keputusan bersama GTA-Pejuang yang mana kekuatan gabungan itu secara keseluruhan tidak begitu kuat bukan langkah bijak.

Menurut beliau, penglibatan NGO dalam arena politik bukan sesuatu yang baharu dan telah ditonjolkan menerusi Pilihan Raya Negeri (PRN) Melaka sebelum ini.

Namun keputusan tidak memihak kepada NGO berkenaan kerana bergerak secara bersendirian.

“Kali ini (NGO) bergerak dengan GTA masih juga tidak berjaya kerana gabungan itu tidak boleh memberi nilai tambah.

“Dan kita lihat bukan sahaja NGO, calon-calon Bebas juga dikatakan ramai kecundang, hilang deposit walaupun mempunyai nama.

“Chua Tian Chang di Batu dan Wong Tack di Bentong umpamanya tidak sampai seribu undi pun beliau dapat meraih,” katanya.

Sehubungan itu, beliau berpendapat landasan parti adalah penting dan dapat memberi kekuatan bukan sahaja kepada calon Bebas bahkan NGO.

“Jadi bagi saya kalau NGO nak masuk bidang politik, kena ikut landasan mana. Melaka menunjukkan kalau bersendirian tak boleh, PRU15 menunjukkan kalau landasan tak kuat seperti GTA tidak juga berjaya

“Kemungkinan NGO selepas ini perlu bergantung kepada blok-blok yang lebih kuat ataupun yang telah lama berada dalam arena politik,” katanya.


Bahasa Melayu bahasa ekonomi antara teras pelan strategik DBP 2021-2025

KUALA LUMPUR, 11 Zulkaedah 1442H, Selasa – Menjadikan Bahasa Melayu sebagai bahasa ekonomi adalah antara tiga teras dalam Pelan Strategik Dewan Bahasa dan Pustaka (DBP) 2021-2025 yang dibangunkan bagi mengindustri dan melestarikan bahasa dan persuratan Melayu.

Menteri Kanan Pendidikan Datuk Dr Radzi Jidin berkata pelan itu juga bertujuan menjadikan Bahasa Melayu sebagai bahasa negara dan bahasa ilmu.

“DBP menggalas tanggungjawab besar untuk memartabatkan Bahasa Melayu selaras Perkara 152 Perlembagaan Persekutuan yang meletakkan Bahasa Melayu sebagai bahasa kebangsaan dan atas kesedaran ini pelan strategik ini dibangunkan.

“Bagi menjayakan pelan ini, komitmen, kesungguhan, kesepaduan, ketekunan dan kerjasama semua pihak khususnya pengurusan tertinggi dan warga kerja DBP amat diperlukan bagi mencapai sasaran ditetapkan,” katanya pada majlis Sambutan Ulang Tahun DBP Ke-65 dan perasmian Pelan Strategik DBP 2021-2025 menerusi Facebook rasmi DBP hari ini.

Tambahnya, DBP telah mempelbagaikan pendekatan bagi mempromosikan kandungan pustaka warisan seperti pantun, peribahasa dan simpulan bahasa termasuklah melalui penggunaan platform digital sesuai dengan perkembangan semasa.

“Dari segi penerbitan, sudah tentu ada pasang surut… saya yakin DBP di landasan yang betul bagi menghadapi cabaran dunia digital dalam menghasilkan penerbitan berkualiti,” katanya.

Sementara itu, Ketua Pengarah DBP Datuk Abang Sallehuddin Abang Shokeran berkata pandemik COVID-19 ini telah membuka ruang baharu cara bekerja di DBP dengan mendigitalkan kebanyakan program dan dilaksanakan secara dalam talian.

“Ini merupakan naratif baharu yang dibawa DBP bagaimana untuk kita kembangkan dan membina Bahasa Melayu menggunakan kaedah baharu, naratif baharu secara pendigitalan ini melibatkan cara kerja dan usaha DBP tanpa lupa usaha penerbitan konvensional yang akan terus DBP laksanakan.

“Pendigitalan ini salah satu usaha untuk memantapkan sistem penyampaiaan pada masa akan datang… ia perlukan warga DBP bergerak pantas, berfikir secara kreatif serta memahirkan diri dengan teknologi baharu untuk pastikan media baharu yang kita gunakan akan digunakan secara berkesan dan optimum,” katanya.

Pada sambutan hari ulang tahun kali ini, DBP memilih tema Aksara Nan Hidup Sepanjang Zaman bagi mengajak masyarakat memahami asas penubuhan agensi berkenaan serta fungsinya dalam konteks pembinaan dan pengembangan bahasa dan sastera kebangsaan sejak tahun 1956 sehingga kini. – Bernama


Ribuan rakyat Syria protes pilihan raya presiden di bawah rejim Assad

IDLIB, 10 Syawal 1442H, Sabtu – Ribuan penduduk di seluruh Syria hari ini memprotes pilihan raya presiden di bawah rejim Bashar al-Assad yang akan berlangsung tidak lama lagi, lapor Anadolu Agency.

Penunjuk perasaan berkumpul di Al-Bab, Azaz dan Idlib – semuanya di utara Syria, kawasan di luar kawalan rejim Assad – untuk menentang pilihan raya yang akan diadakan minggu depan di negara yang dilanda perang itu.

Penunjuk perasaan memegang sepanduk yang membawa slogan ‘Boikot pilihan raya pembunuh kanak-kanak’, ‘Assad tidak layak’ dan ‘Pilihan raya rejim tidak sah.’

“Pilihan raya itu melanggar ketetapan PBB. Bashar al-Assad melakukan pembunuhan besar-besaran di seluruh Syria,” kata penunjuk perasaan, Ridvan Atras di Idlib, kepada Anadolu Agency.

Sementara itu, seorang penunjuk perasaan lain, Rashid Hamdavi mengatakan mereka menentang kedua-dua rejim dan pilihan raya palsu.

“Revolusi Syria akan berterusan sehingga rejim Assad digulingkan,” kata Hamdavi.

Pilihan raya presiden rejim ditetapkan pada 26 Mei.

Assad telah menjadi pemenang dalam setiap pilihan raya sejak mengambil alih kuasa pada tahun 2000 sebagai pewaris ayahnya, Hafez al-Assad.

Keputusan untuk mengadakan pilihan raya dibuat walaupun terdapat konflik ketenteraan yang sedang berlangsung, kurangnya solusi politik yang terlihat, kegagalan perundingan antara pembangkang dan rejim, dan pemindahan lebih dari 10 juta rakyat Syria sama ada sebagai pelarian atau berpindah randah.

Lebih-lebih lagi, kira-kira 40 peratus negara tidak berada di bawah kawalan rejim.

Syria telah mengalami perang saudara sejak awal 2011, ketika rejim bertindak balas terhadap protes prodemokrasi dengan keganasan yang tidak dijangka.

Kira-kira setengah juta orang terbunuh, dan lebih daripada 12 juta terpaksa meninggalkan rumah mereka dalam satu dekad terakhir. – Agensi


Jangan tinggal selawat ke atas Nabi

1. DALAM sebuah hadis, Rasulullah ﷺ menjelaskan bahawa selawat yang kita bacakan buat Baginda Nabi ﷺ akan disampaikan kepada Nabi ﷺ sendiri. Dalam erti kata yang lain, Baginda ﷺ tahu kita berselawat. Sabda Rasulullah ﷺ :

وَصَلُّوا عَلَيَّ فَإِنَّ صَلَاتكُمْ تبلغني حَيْثُ كُنْتُم

“Dan berselawatlah ke atasku. Sesungguhnya selawatmu itu akan sampai kepadaku di mana jua kamu berada,” (Sunan Abu Daud – dinilai sanad yang Sahih oleh Ibn Hajar)

2. Ketika menghuraikan hadis ini, al-Imam Mula Ali al-Qari menukilkan pada pandangan al-Imam al-Tiibi yang seakan menjelaskan bahawa para malaikat menyampaikan kepada Baginda ﷺ tentang selawat yang dibacakan buat dirinya. (Fayd al-Qadir)

3. Begitulah hebatnya kedudukan selawat ke atas Nabi ﷺ . Dalam al-Quran sendiri menjelaskan bagaimana Allah SWT dan para malaikat-Nya berselawat ke atas Nabi ﷺ .

4. Malah mereka yang memperbanyakkan selawat ke atas Nabi ﷺ akan mendapat kedudukan yang dimuliakan di sisi Allah di akhirat kelak. Sabda Rasulullah ﷺ :

أولى النَّاس بي يوم القيامة أكثرُهم عليَّ صلاةً

“Manusia yang paling utama di sisiku di hari akhirat kelak adalah yang paling banyak berselawat ke atas ku,” (HR al-Tirmizi – dinilai Hasan)

5. Dengan itu, perbanyakkanlah selawat ke atas Rasulullah ﷺ . Amalkanlah sunnah Baginda Nabi ﷺ sebagai tanda kasih kepada Rasulullah ﷺ .

Semoga Allah membimbing kita.

Dr. Ahmad Sanusi Azmi

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Dong Zong perlu henti bangkit kemarahan Melayu

Oleh Siti Hafidah Abd Ghaffar

BANGI, 13 Muharram 1442H, Selasa – Pertubuhan radikal Cina, Dong Zong diingatkan untuk tidak lagi membuat perkara yang boleh membangkitkan kemarahan orang Melayu.

Presiden Ikatan Muslimin Malaysia (ISMA), Haji Aminuddin Yahaya juga berharap, pertubuhan berkenaan tidak lagi membantah tulisan Jawi dan mula menerima kehadiran sekolah satu aliran.

Beliau menyifatkan, dua perkara berkenaan sebagai dekat di hati orang Melayu yang mahu melihat rakyat berbilang bangsa di negara ini bersatu padu.

“Tutup sekolah vernakular dan sama-sama pergi ke sekolah kebangsaan demi penyatuan.

“Jangan bantah tulisan Jawi kerana itu budaya orang Melayu. Hentikan membuat provokasi kepada orang Melayu,” katanya kepada Ismaweb.net, hari ini.

Dalam perkembangan lain, Haji Aminuddin berharap ada pertubuhan bukan kerajaan (NGO) lain selain ISMA yang boleh membawa isu mengharamkan Dong Zong ke mahkamah.

“Tiada (bawa kes Dong Zong ke mahkamah), sebab kita dah lead banyak isu. Jadi biarlah yang ini orang lain pula,” katanya lagi.

Setakat ini, kerajaan masih belum bertindak meskipun NGO sudah memulakan langkah dengan menggerakkan petisyen bagi menuntut pertubuhan Cina itu diharamkan.

Petisyen yang dilancarkan oleh Gerakan Pengundi Sedar (GPS) di change.org berjaya mengumpul 317,104 tandatangan.

Petisyen itu dilancarkan susulan penentangan Dong Zong terhadap usaha kerajaan memperkenalkan tulisan khat Jawi di sekolah vernakular untuk pelajar Tahun 4.

Disebabkan penentangan itu, kerajaan – yang ketika itu di bawah Pakatan Harapan – bertolak ansur dan melonggarkan syarat-syarat pelaksanannya sehingga menjadi pilihan dan setakat tiga muka surat dalam buku teks.

Dong Zong juga antara pertubuhan Cina yang lantang mendesak kerajaan mengiktiraf Sijil Peperiksaan Bersepadu (UEC) dan menolak usaha memperkasa tulisan Jawi.


Polis siasat gambar Exco P.Pinang makan dalam kedai

BUTTERWORTH, 14 Syawal 1442H, Rabu – Polis menjalankan siasatan ke atas Pengerusi Jawatankuasa Belia dan Sukan Pulau Pinang Soon Lip Chee, selepas gambarnya tular menunjukkan beliau disyaki makan di sebuah kedai makan di Medan Selera Sin Tat Garden, di sini.

Ketua Polis Daerah Seberang Perai Utara (SPU) ACP Noorzainy Mohd Noor berkata, siasatan dijalankan berhubung pelanggaran prosedur operasi standard (SOP) Perintah Kawalan Pergerakan (PKP), iaitu makan di dalam kedai sedangkan ia tidak dibenarkan.

“Berikutan itu, polis memanggil Ahli Dewan Undangan Negeri(ADUN) Bagan Jermal, pemilik kedai dan beberapa lagi individu, untuk direkodkan keterangan hari ini bagi membantu siasatan berhubung kejadian tersebut.

“Polis jalankan siasatan kes itu menurut Akta Pencegahan dan Pengawalan Penyakit Berjangkit 1988 (Akta 342) dan Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam kawasan tempatan jangkitan) 2021,” katanya kepada Bernama hari ini.

Sejak semalam tular di media sosial gambar Soon disyaki makan di sebuah medan selera, dan netizen mengecam tindakan exco tersebut dan meminta polis menjalankan siasatan lanjut.

Noorzainy berkata, berdasarkan siasatan awal kejadian itu berlaku pada 3 petang 23 Mei lepas dan Soon mendakwa beliau hadir di medan selera tersebut untuk mempromosikan satu gerai makan di situ, namun tidak menjamu selera di situ seperti dalam gambar yang tular.

“Menurut beliau (Soon) lagi, dia telah masuk ke kedai makan itu untuk menangkap gambar menunjukan beliau sedang menikmati makanan tersebut, dan hanya berlakon tanpa memakai pelitup hidung serta mulut, serta tidak makan di lokasi tersebut dan selepas selesai beliau terus beredar,” katanya.

Noorzainy meminta orang ramai agar tidak membuat sebarang spekulasi berhubung kejadian itu dan menafikan polis tidak mengambil tindakan, sedangkan siasatan lanjut sedang dijalankan.

Menurutnya kertas siasatan akan diserahkan kepada Pejabat Pendakwa Raya apabila siasatan kes itu selesai dijalankan. – Bernama


Tentera Myanmar lancar serangan udara di sempadan Bangladesh

RAKHINE, 9 Safar 1444H, Selasa – Tentera Myanmar melancarkan serangan udara ke atas Tentera Arakan (AA) di bandar Maungdaw, utara Rakhine, menurut sumber tempatan.

Penduduk di sekitar sempadan Myanmar-Bangladesh berkata, serangan itu berterusan sejak Sabtu lagi selepas AA merampas kawalan dan membunuh 19 tentera Myanmar serta menahan seorang yang cedera dalam serbuan berkenaan.

“Mereka melepaskan tembakan menggunakan helikopter dan datang sebanyak dua kali dengan melepaskan tembakan tanpa henti,” kata penduduk tempatan kepada Myanmar Now.

Katanya, serangan turut berterusan di beberapa perkampungan dan berhampiran kampung Thingbaw Hla serta Mee Taik yang terletak berhampiran Bukit Waila.

“Serangan udara ini sangat dahsyat dan berterusan sepanjang hari sejak Sabtu lalu.

“Saya melihat jet pejuang berada di sini dan menuju ke utara Maungdaw sekitar 5 petang,” kata seorang saksi.

Jumaat lalu, media melaporkan tentera sedang berusaha untuk merampas semula pangkalan selepas ditawan oleh AA dua hari sebelumnya.

Sementara itu, Bangladesh News meletakkan pihak berkuasa berada dalam keadaan berjaga-jaga.

Malah, Cox News melaporkan, serangan udara turut dapat dilihat di sempadan Bangladesh.

Agensi berita Andalou pula berkata, Menteri Luar Bangladesh memanggil Duta Myanmar, Aung Kyaw Moe untuk kali ketiga sejak minggu lalu bagi membantah pencerobohan udara dan serangan di wilayah Bangladesh. – Agensi


Kejatuhan PH mukadimah kebangkitan ummah

BANGI, 7 Safar 1444H, Ahad – Kejatuhan kerajaan Pakatan Harapan (PH) – hanya bertahan 22 bulan – adalah mukadimah kebangkitan ummah yang perlu disambung generasi muda bagi menghadapi Pilihan Raya Umum ke 15 (PRU15).

Atas dasar itu, anak muda generasi sekarang perlu memainkan peranan bagi menyelamatkan diri, negara dan umat manusia dengan Islam.

Presiden PAS, Tan Sri Abdul Hadi Awang berkata, anak muda perlu sedar dan insaf untuk kembalikan kepada cahaya iaitu petunjuk Allah dengan mengemukakan tawaran Islam sebagai penyelesaian dan penyelamat.

“Langkah pertama dimulakan dengan menjatuhkan kerajaan PH dan sebelum itu menjatuhkan Barisan Nasional (BN) kerana pelbagai kelemahan dan masalah yang berlaku,” katanya seperti dipetik harakhadaily.net, hari ini.

Mengulas lanjut, beliau yang juga Ahli Parlimen Marang berkata, situasi berkenaan mendorong generasi muda untuk terus bangkit berjuang selain memainkan peranan demi menegakkan Islam.

“Ini peranan yang perlu dimainkan generasi muda. Justeru, anak muda perlu bangkit dan berjuang tegakkan Islam, tegakkan ekonomi, bangsa dan umat. Hanya Islam jadi penyelamat,” katanya.


Kartel daging: MAQIS kini boleh akses sistem pelabuhan untuk pemeriksaan

PUTRAJAYA, 26 Rejab 1442H, Khamis – Jabatan Perkhidmatan Kuarantin dan Pemeriksaan Malaysia (MAQIS) kini mempunyai akses ke dalam sistem pelabuhan untuk membuat pemeriksaan rapi ke atas mana-mana kontena sejuk beku.

Menteri Pertanian dan Industri Makanan Datuk Seri Dr Ronald Kiandee berkata MAQIS telah memperkasa kaedah pemeriksaan secara dokumen dan fizikal di pintu masuk negara dengan memastikan setiap konsainan daging yang diimport masuk diperiksa secara teliti dan menyeluruh.

Katanya, ini adalah bagi menangani isu seumpama kartel daging.

“Pegawai MAQIS di lapangan juga diarah untuk memeriksa setiap kontena atau konsainan meskipun ia akan menyebabkan tempoh lebih lama dan menyebabkan barisan panjang di tempat pemeriksaan, khususnya kemasukan ayam atau daging.

“Pemeriksaan tersebut terpaksa diteruskan memandangkan ia membabitkan isu halal yang merupakan sensitiviti dalam kalangan umat Islam dan seharusnya isu ini tidak boleh dikompromi sama sekali,” katanya kepada Bernama mengenai pencapaian kementeriannya sempena setahun Malaysia Prihatin.

Beliau berkata pada masa sama, MAQIS juga bertanggungjawab dalam memastikan barang dagangan yang diimport masuk ke Malaysia adalah bebas daripada penyakit dan bahan cemar serta selamat untuk dimakan dengan melakukan pensampelan secara berkala di pintu masuk. – Bernama


Tiada kerjasama UMNO-Bersatu

MELAKA, 15 Rabiulawal 1443H, Jumaat – Presiden UMNO Datuk Seri Dr Ahmad Zahid Hamidi berkata tidak timbul isu kelewatan membuat keputusan berhubung kerjasama parti itu dengan Bersatu memandangkan perkara tersebut sudah lama diputuskan sejak Perhimpunan Agung UMNO lepas.

“Untuk Bersatu kita telah buat keputusan. Kita tidak akan pernah bekerjasama dengan mereka.. noktah. Tak lambat dah.. dulu dah..masa Perhimpunan Agung UMNO kita dah buat keputusan kita.

“Itulah keputusan kita dan kita muktamadkan tidak akan bekerjasama dengan Bersatu,” katanya kepada pemberita selepas mengadakan perjumpaan dengan UMNO Bahagian Hang Tuah Jaya di sini.

Hadir sama Pengerusi Badan Perhubungan UMNO negeri Datuk Seri Ab Rauf Yusoh.

Pengerusi Perikatan Nasional (PN) yang juga Presiden Bersatu Tan Sri Muhyiddin Yassin sebelum ini dilaporkan berkata pihaknya tidak boleh menunggu terlalu lama ‘rakan di sebelah sana’ untuk membuat keputusan sama ada sedia bekerjasama atau tidak, semata-mata bagi mengelak pertembungan pada Pilihan Raya Negeri (PRN) Melaka.

Sementara itu Ahmad Zahid yakin BN mampu menang pada PRN Melaka berdasarkan ‘permasalahan’ di ‘pihak sebelah sana’ ketika ini.

Suruhanjaya Pilihan Raya (SPR) menetapkan tarikh mengundi PRN Melaka pada 20 Nov manakala penamaan calon pada 8 Nov dan undi awal 16 Nov. – Bernama


Penceroboh kawal ketat kebun haram cabar perundangan!

BANGI, 26 Jamadilawal 1442H, Ahad – Tindakan penceroboh kebun haram di Raub mengawal ketat kawasan terokaan mereka seumpama mencabar kerajaan negeri dan mahkamah.

Penceroboh berkenaan tidak sepatutnya bertindak sedemikian kerana mahkamah masih belum memutuskan tanah tersebut menjadi hak milik mereka.

Presiden Persatuan Bekas Polis Malaysia, Hussin Awang Ngah mendakwa, sudah terang lagi bersuluh bahawa mereka menceroboh tanah kerajaan bukan untuk setahun dua namun sudah berpuluh tahun lamanya.

“Kita nampak kalau dia buat pengawalan di pintu masuk kawasan tanah berkenaan, seolah-olah dia nak cabar undang-undang.

“Selaku bekas polis saya lihat perkara ini tidak wajar dan sepatutnya kita serah kepada mahkamah sebab mahkamah pun dalam prosiding,” katanya ketika dihubungi Ismaweb.net, hari ini.

Mengulas lanjut, Hussin tidak dapat menyembunyikan rasa kecewa beliau terhadap kerajaan negeri yang gagal bertindak tegas terhadap penceroboh.

Katanya, kerajaan negeri memiliki kuasa yang cukup di bawah perundangan untuk bertindak terhadap penceroboh namun malangnya ianya tidak seperti diharapkan.

Katanya lagi, sedangkan seorang bekas tentera mahu meneroka tanah kerajaan pun dikenakan tindakan tegas, inikah pula mereka yang sudah bertapak di kawasan berkenaan sejak sekian lama.

“Kita nak sekarang tanah milik Melayu ini mesti dikekalkan, di mana silapnya saya pun tak tahu, saya tak nak tuding jari pada mana-mana pihak.

“Ikut prosedur biasa bila kes di bawah mahkamah, kawasan berkenaan dijaga terlebih dahulu oleh pasukan keselamatan. Tapi nampaknya peneroka yang buat kawalan.

“Dalam konteks ini kita berharap pihak berkenaan khususnya kerajaan negeri dan PTG (pejabat tanah dan galian negeri) supaya mengambil suatu langkah yang positif demi menjaga kepentingan tanah berkenaan,” katanya lagi.

Terdahulu, Pertubuhan Pembela-Pembela Islam Malaysia (PEMBELA) mendedahkan, penceroboh tanah kerajaan negeri Pahang di daerah Raub didakwa mengawal ketat setiap penjuru kawasan diceroboh termasuk sekitar simpang masuk.

Perkara berkenaan didedahkan mereka selepas meninjau kawasan yang dijadikan kebun durian Musang King secara haram itu.


Selepas malu gagal hancurkan Gaza, Israel ancam serang Lubnan pula

TEL AVIV, 16 Syawal 1442H, Jumaat – Selepas dimalukan di Gaza, Menteri Hal Ehwal Ketenteraan Israel, Benny Gantz kini mengancam menyerang Lubnan pula sekiranya berlaku serangan dari negara itu ke atas Tel Aviv.

Dia mengatakan bahawa serangan Israel ke atas Lubnan akan merangkumi sasaran yang lebih besar dan dahsyat daripada yang dilancarkan semasa di Semenanjung Gaza, baru-baru ini.

“Sekiranya serangan datang dari utara, Lubnan akan ketakutan… rumah-rumah di mana senjata dan operasi pengganas disembunyikan akan runtuh.

“Senarai sasaran kami untuk Lubnan lebih besar dan lebih signifikan daripada sasaran untuk Gaza, dan rang undang-undang itu siap dilaksanakan jika perlu,” kata Gantz.

Kenyataan itu dikeluarkan setelah Setiausaha Agung Hizbullah Lubnan, Sayyed Hassan Nasrallah memberi peringatan kepada Israel bahawa setiap serangan di tempat suci di Baitulmaqdis yang diduduki akan menyebabkan perang wilayah dan kehancuran rejim di Tel Aviv.

“Anda mesti tahu bahawa menyakiti Baitulmaqdis (al-Quds), Masjid al-Aqsa dan tapak suci negara Palestin, berbeza dengan serangan lain yang anda lakukan,” katanya.

Nasrallah memberi amaran bahawa serangan ke atas Baitulmaqdis bermaksud perang wilayah kehancuran Israel.

Perang di Gaza bermula pada 10 Mei dan dihentikan pada 21 Mei, ketika rejim penjajah mengumumkan gencatan senjata secara sepihak yang diterima melalui perantaraan Mesir.

Sementara itu, pemimpin Pergerakan Perjuangan Islam Palestin (Hamas), Yahya Sinwar menegaskan pada hari Rabu bahawa kumpulan pejuang Palestin mampu menembak ratusan peluru berpandu dengan jarak hingga 200 kilometer (km) ke arah wilayah yang dijajah Israel dalam satu minit. – Agensi


Mohamaddin tidak bijak perlekeh insiden Lahad Datu: BERJASA

Oleh Ainul Illia Meor Suzurudin

BANGI, 4 Safar 1442H, Selasa – Kenyataan Calon Segama dari Parti Warisan Sabah (Warisan), Datuk Mohamaddin Ketapi bahawa peristiwa pencerobohan Lahad Datu pada tahun 2013 sebagai satu sandiwara, selain menjadikan ia bahan kempen pilihan raya adalah satu tindakan yang amat tidak bijak.

Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim berkata, mana-mana ahli politik tidak wajar untuk menjadikan kes pencerobohan tersebut sebagai tarikan kempen demi keuntungan partinya.

Pencerobohan Lahad Datu pada tahun 2013 adalah pencerobohan ke atas keselamatan negara.

Tragedi berdarah itu berlaku apabila sekumpulan 100 pengganas Sulu dari Selatan Filipina mendarat di pantai Kampung Tanduo pada 12 Februari 2013.

Seramai 10 anggota pasukan keselamatan dilaporkan terkorban dalam insiden itu.

Bagaimanapun, baru-baru ini, Mohammadin semasa berucap dalam kempen untuk calon Warisan, menyifatkan tragedi itu sebagai sandiwara dan mendakwa ia berlaku apabila kononnya UMNO akan kalah kepada PKR.

Membidas kenyataan itu, Ustaz Zamani berkata, tindakan Mohamaddin mengambil sikap untung rugi kepada parti sehingga menghina anggota keselamatan negara, bukan menggambarkan seorang pemimpin sebenar.

“Seorang pemimpin yang berwibawa mestilah memberikan keyakinan yang jelas serta berwawasan. Idea-idea yang dilontarkan mestilah suatu yang dapat memberikan manfaat dan kebaikan kepada semua rakyat yang berbilang kaum di negara ini.

“Cukup-cukuplah berkempen dengan menjadikan isu keselamatan negara sebagai bahan tawa kembalilah kepada bentuk kempen yang sihat, berwibawa dan bijaksana,” katanya dalam satu kenyataan, hari ini.

Dalam pada itu, Ustaz Zamani berkata, negara ini memerlukan pemimpin yang mampu memacu negara bukannya tandus idea.

Beliau menegaskan, tidak ada mana-mana parti sama ada pihak kerajaan mahupun pembangkang boleh memperlekehkan tindakan yang diambil demi menjaga negara dari dicerobohi.

“Sepatutnya semua rakyat, pimpinan semua parti di negara ini meletakkan kedaulatan negara menjadi keutamaan agenda bersama.

“Untuk membangunkan watan berdaulat, tidak ada yang lebih utama untuk dijaga bersama melainkan kedaulatan negara,” katanya lagi.


Malaysia, Indonesia wajar juarai usaha jadikan bahasa Melayu bahasa rasmi kedua ASEAN

Oleh Siti Hafidah Abd Ghaffar

BANGI, 5 Ramadan 1443H, Khamis – Meskipun ditolak, Malaysia dan Indonesia sewajarnya bersama-sama menjuarai usaha yang lebih agresif ke arah menjadikan bahasa Melayu sebagai bahasa rasmi kedua blok ASEAN dengan dukungan kukuh Brunei serta Singapura.

Pengerusi Biro Pembangunan Ummah dan Komuniti Majlis Perundingan Melayu (MPM), Kamal Shukri Abdullah Sani mendakwa, Singapura telah mendaulatkan bahasa Melayu sebagai salah satu bahasa kebangsaan walaupun lebih menggunakan bahasa Inggeris.

Dakwanya, presiden republik itu sejak yang pertama hingga terkini juga fasih berbahasa Melayu dan kerap menggunakan bahasa itu dalam beberapa acara di peringkat nasional, malah lagu kebangsaan Singapura serta arahan kawad tentera negara itu masih dalam bahasa Melayu sehingga sekarang.

“Hanya beberapa negara sahaja yang tidak berbahasa Melayu seperti Vietnam, Thailand dan Filipina.

“Itu pun jika diteliti bahasa Tagalog bukanlah asing tetapi juga dari rumpun bahasa Melayu sendiri,” katanya ketika dihubungi Ismaweb.net, hari ini.

Justeru, beliau berpendapat, langkah untuk menjadikan bahasa Melayu sebagai bahasa kedua atau pertama sekali pun di ASEAN amat wajar dan patut disokong.

Katanya, cadangan itu bukanlah sesuatu yang baharu disyorkan tetapi merupakan usaha sejak dahulu sebenarnya cuma ia lama tertangguh.

“Jika kita mencari-cari perbezaan dan masalah, ia tetap ada di mana-mana dan pada bila-bila masa termasuklah dalam hal bahasa Melayu dan penggunaannya sama ada dalam negara sendiri mahupun di peringkat serantau atau nusantara ini,” katanya.

Selain itu, Kamal Shukri tidak menolak kemungkinan konsep Keluarga Malaysia di peringkat negara akan diangkat kepada Keluarga ASEAN di peringkat nusantara.

Bagaimanapun demi menjayakan agenda itu, beliau berkata, hambatan dan halangan sejak sekian lama – sama ada diakui atau tidak – seperti sekolah pelbagai aliran sepatutnya tiada lagi pada masa kini.

“Kerajaan perlulah bertegas dalam hal ini demi menjayakan konsep itu. Mana mungkin dalam satu keluarga kita masih menggunakan bahasa yang berbeza-beza yang boleh menimbulkan ruang curiga dan keadaan tidak harmoni. Dalam satu keluarga memang bagus sekali kita menguasai pelbagai bahasa.

“Belajarlah dan jangan dihalang sesiapa pun anggota keluarga untuk belajar, tetapi untuk berhubungan, pendidikan sebagai bahasa pengantar sepatutnya satu sahaja bahasa pengantar digunakan iaitu bahasa Melayu yang telah mengakar sejak ribuan tahun dahulu di nusantara dan bumi ini.

“Sebagai satu keluarga besar Malaysia kita wajib menerima hakikat ini tanpa sebarang syarat, alasan atau dolak-dalik lagi,” katanya.


Presiden Matta kata gesaan sekat pelancong dari China tak rasional

KUALA LUMPUR, 9 Jamadilakhir 1444H, Isnin – Persatuan Ejen Pelancongan dan Pengembaraan Malaysia (Matta) membidas gesaan supaya menutup sempadan negara kepada pelancong China.

Tidak berpuas hati, Presiden Matta, Datuk Tan Kok Liang hari ini menyifatkan desakan itu sebagai tidak rasional dan tidak bertanggungjawab.

“Sejak pembukaan semula sempadan pada awal 2022, negara kita telah mencapai kemajuan yang stabil, positif ke arah pemulihan.

“Sebarang reaksi mengejut untuk memperkenalkan semula sekatan tanpa perancangan memberi risiko kepada kami.

“Matta percaya kepada Kementerian Kesihatan Malaysia dalam menguruskan ketibaan warga China seperti yang mereka lakukan kepada pelancong lain dari seluruh dunia,” katanya.

Tan berkata, keputusan kerajaan harus mengimbangi kesihatan dan kesejahteraan rakyat, reputasi Malaysia sebagai destinasi selamat dan kesan pada ekonomi.

Data daripada Tourism Malaysia menunjukkan 3.1 juta pelancong China melawat Malaysia pada 2019, menjadikannya pasaran sumber ketiga terbesar negara untuk ketibaan antarabangsa, katanya.

Jelas Tan, anggaran awal menunjukkan bahawa 1.2 juta orang Cina akan masuk ke Malaysia pada 2023 yang dijangka menjana RM 3.6 bilion untuk sektor pelancongan.

“Ingatlah pengembara China tidak akan tiba serentak, sekaligus membolehkan kerajaan untuk memantau dan mengurus keadaan semasa,” katanya.


MN perlu rampas kerusi Tg Malim

BANGI, 11 Muharram 1442H, Ahad – Kemenangan besar UMNO pada Pilihan Raya Kecil (PRK) Slim adalah petanda parti itu perlu mengambil kembali kerusi Tanjung Malim dalam Pilihan Raya Umum ke-15 (PRU15) akan datang.

Pemerhati politik, Prof Dr Ridhuan Tee Abdullah berkata, gabungan Muafakat Nasional (MN) – UMNO dan PAS perlu merampas kerusi Parlimen berkenaan daripada MCA.

“Percayalah, hasil kejayaan MN ini, jika terus diberikan kerusi tradisi ini (lebih kurang 15 kerusi Parlimen majoriti Melayu) kepada ultra kiasu MCA, tidak mustahil (pasti) mereka akan menang.

“Jika menang, pasti ultra kiasu pula yang akan menjadi ‘king maker’ sehingga PN (Perikatan Nasional) terpaksa tunduk kepada ultra kiasu ini.

“Akhirnya nanti, kita akan melihat lambakan tanah ‘Musang King’ yang haram akan dihalalkan, lambakan sekolah vernakulat akan didirikan, banyak lagi UEC ( Sijil Peperiksaan Bersepadu) akan diiktiraf dan sebagainya,” katanya dalam satu kenyataan di Facebooknya, hari ini.

Pada masa sama, beliau menyarankan MN untuk tidak meletakkan kepercayaan sepenuhnya kepada ultra kiasu meskipun berada dalam satu gabungan parti.

“Selagi mereka ini tidak kurangkan sifat ultra kiasu, selagi itu mereka tidak boleh dipercayai,” katanya.

Barisan Nasional (BN) berjaya mengekalkan kerusi Dewan Undangan Negeri (DUN) Slim dengan majoriti 10,945 undi.

Calonnya, Timbalan Ketua UMNO Bahagian Tanjung Malim Mohd Zaidi Aziz, 43, menang selepas memperoleh 13,060 undi, manakala pencabarnya dua calon Bebas iaitu peguam, Amir Khusyairi Mohamad Tanusi, 38, meraih 2,115 undi dan bekas guru S. Santharasekaran, 44, memperoleh 276 undi.

Mengulas lanjut, Prof Ridhuan Tee menolak jangkaan kaum Cina akan beralih menyokong dan mengundi MN atau PN, seperti yang akan didakwa MCA pada masa akan datang.

Beliau percaya, parti ultra kiasu akan terus mengatakan bahawa undi Cina telah beralih kepada MN atau PN.

“Ia kononnya bagi membolehkan ‘kerusi tradisi’ yang dimenangi di kawasan majoriti Melayu, seperti Slim dan Tanjung Malim akan terus dikekalkan kepada parti ultra kiasu berkenaan, meskipun mereka kalah pada PRU14.

“Jika ada undi Cina yang menyumbang kepada kejayaan calon UMNO (MN) dalam PRK Slim, ini kerana mereka ‘meluat’ kepada calon Melayu PH (Pakatan Harapan) iaitu Pejuang, tetapi bukan kepada calon ultra kiasu sebangsa dengannya,” katanya.


Halang jentolak jarah tanah, Zionis tahan 5 rakyat Palestin

RAMALLAH, 26 Jamadilawal 1442H, Ahad – Sekurang-kurangnya 11 warga Palestin ditangkap Israel ketika serbuan dilakukan di Tebing Barat dan Baitulmaqdis diduduki pada malam semalam dan hari ini.

Di Baitulmaqdis, polis Israel menahan lima rakyat Palestin selepas memukul mereka di Al-Rabab Quarter di kawasan Silwan.

Mereka ditahan kerana cubaan menghalang jentolak Israel daripada memusnahkan tanah mereka di kawasan berkenaan.

Pada masa sama, polis Israel turut menahan seorang lagi pemuda Palestindi kawasan Al-Issawiya di Baitulmaqdis yang diduduki.

Sementara itu di Hebron dekat Selatan Tebing Barat yang diduduki, rejim pengganas Israel menahan dua orang peguam, Suheil Ashour dan anaknya di Jabal Johar.

Selain itu, dua warga Palestin lain turut ditahan di bandar Yatta yang berdekatan.

Malah dua lagi rakyat Palestin ditangkap di Utara Jenin di Tebing Barat dan di desa Atouf di Lembah Jordan Utara. – Agensi


Turkiye umum gaji minimum AS$483 sebulan

ANKARA, 2 Zulhijjah 1444H, Rabu – Kerajaan Turkiye mengumumkan gaji minimum bulanan dinaikkan sebanyak 34 peratus bermula pada 1 Julai.

Gaji minimum akan meningkat kepada kira-kira $483 (RM2241.36) dan merupakan sebahagian usaha untuk mengurangkan kesan inflasi, apabila baru-baru ini antara yang tertinggi di dunia.

Pada bulan Disember, kerajaan menaikkan gaji minimum sebanyak 55 peratus. Pada masa itu inflasi mencapai 85 peratus.

Pada bulan Mei, inflasi menurun kepada hanya di bawah 40 peratus, paras terendah sejak 2021.

Menteri Buruh dan Keselamatan Sosial, Vedat Isikhan berkata, peningkatan gaji ini akan membantu memulihkan kuasa beli di kalangan pekerja, kerana lebih satu pertiga daripada mereka mendapat gaji minimum.

Sementara itu, Presiden Turki Recep Tayyip Erdogan, yang memenangi penilihan semula bulan lalu, berjanji untuk memerangi inflasi dan meningkatkan gaji minimum sebagai sebahagian daripada kempennya.

Walaupun kenaikan gaji yang besar, kejatuhan nilai lira bermakna gaji sebenar telah meningkat hanya secara pecahan dari segi dolar sepanjang tahun lalu.

Pada 2023, lira Turkiye kehilangan sekitar 20 peratus daripada nilainya berbanding dolar. – Agensi


Ukraine komited ke arah resolusi damai

KUALA LUMPUR, 17 Rejab 1443H, Sabtu – Ukraine kekal komited ke arah penyelesaian krisis Rusia-Ukraine menerusi politik-diplomatik, menurut Kedutaan Ukraine di Malaysia.

Dalam satu kenyataan pada Sabtu, kedutaan memaklumkan bahawa dakwaan mengenai Ukraine bercadang melancarkan serangan di wilayah yang diduduki sementara di Donetsk dan Luhansk, Donbas, sebagai tidak berasas dan tidak masuk akal.

Ukraine secara mutlak menolak “cubaan” Rusia memburukkan lagi situasi keselamatan yang sedia tegang.

“Ukraine tidak melakukan atau merancang sebarang tindakan sabotaj di Donbas. Rakyat kedua-dua negara tinggal di sepanjang sempadan negara.

“Keamanan, keselamatan dan kesejahteraan mereka adalah menjadi keutamaan Ukraine,” menurut kenyataan itu.

Kenyataan itu juga menuduh Moscow melakukan kempen menyebarkan maklumat palsu, sindiran dan tuduhan tidak berasas terhadap Ukraine, didakwa bertujuan mencipta alasan untuk memulakan serangan.

Rusia pada Khamis menolak mengadakan rundingan Trilateral Contact Group anjuran delegasi Ukraine bagi membincangkan pengeboman bandar-bandar Ukraine di wilayah yang diduduki sementara, menurut kenyataan itu.

“Pada Jumaat, penduduk di kawasan berkenaan digesa berpindah sementara ke wilayah Rusia.

“Kami amat prihatin dengan laporan pergerakan secara besar-besaran kanak-kanak dari wilayah yang diduduki ke Rusia,” tambah kenyataan itu.

Ukraine dibelenggu konflik dengan Rusia sejak pengilhakan Crimea pada Mac 2014.

Keadaan bertambah buruk selepas Moscow dilaporkan mengerahkan sejumlah besar tenteranya berhampiran sempadan Ukraine mencetus kebimbangan bahawa Kremlin merancang serangan terhadap bekas jirannya Soviet.

Bagaimanapun, Rusia menafikannya dan menuduh negara-negara Barat menjejaskan keselamatannya melalui peluasan anggota Pertubuhan Perjanjian Atlantik Utara (NATO) di sempadan negaranya.

Rusia turut menegaskan penempatan tentera dibuat di wilayah miliknya.

Menurut Agensi Anadolu, Kremlin turut menghantar senarai tuntutan keselamatan kepada Barat, termasuk penarikan semula penempatan tentera dari beberapa negara bekas Soviet dan jaminan bahawa Ukraine dan Georgia tidak akan menyertai NATO.

Dalam jawapan balas kepada tuntutan itu, menurut Washington ia komited menegakkan “dasar pintu terbuka” NATO.

Sementara itu, kedutaan Ukraine turut merakamkan penghargaan kepada Malaysia kerana terus menyokong kedaulatan dan integriti wilayah Ukraine sejak bermulanya konflik pada 2014.

“Secara peribadi, kami tersentuh dengan pelbagai mesej, e-mel dan panggilan telefon daripada rakyat Malaysia yang menyatakan solidariti dan harapan mereka untuk keamanan,” menurut kenyataan itu. – Bernama


Demi survival bangsa, institusi politik Melayu perlu berunding

BANGI, 24 Syawal 1443H, Rabu – Rundingan secara tertutup atas dasar prinsip persaudaraan dan muhibah membabitkan semua institusi politik bangsa Melayu perlu diadakan segera.

Ia supaya mengutamakan agenda pemerkasaan dan keutuhan bangsa dan berpolitik sesama mereka dengan cara lebih bersaudara serta berbudi bahasa.

Perkara itu dinyatakan pada sidang meja bulat Seruan Penyatuan Bangsa bertemakan ‘Berjihad Demi Survival Bangsa’ dianjurkan Majlis Perundingan Melayu (MPM).

Itu antara lima ketetapan untuk diangkat sebagai tindakan yang wajib dilaksanakan semua kelompok pemegang taruh Melayu demi perjuangan jihad survival bangsa itu.

Moderatornya yang juga Ketua Sektor Politik Pertubuhan Gerakan Qiam (QIAM), Datuk Wan Ahmad Wan Omar turut menjelaskan bahawa usaha mendekati Raja-Raja Melayu perlu dilakukan supaya dapat menyuarakan pandangan rakyat.

“Ia bagi melindungi kedaulatan semua institusi kerajaan yang diterajui mereka (Raja-Raja Melayu), selaras dan konsisten dengan peruntukan Perlembagaan yang dimeterai pada 5 Ogos 1957,” katanya seperti dipetik Berita Harian, hari ini.

Pada masa sama, katanya sistem penyampaian kerajaan, pentadbiran awam dan korporat perlu diperkemaskan lagi selain usaha mengatasi kepincangan yang berlaku dengan segera dan berkesan.

Menerusi sidang meja bulat berkenaan, MPM turut diberi mandat untuk menubuhkan pelbagai pasukan petugas bagi setiap isu atau permasalahan yang hendak ditangani.

Katanya perkara tersebut adalah penting bagi melakukan dan menghasilkan dapatan berkala atau ‘review’ (penilaian) kemajuan daripada semua usaha berkaitan pencapaian jihad ini untuk dikongsi dengan semua berkenaan.

Tegas beliau, setiap kemerosotan tidak boleh ditudingkan jari kepada hanya sesetengah pihak.

“Namun beberapa gejala songsang yang mencemari keberkesanan tadbir urus dan integriti yang selama ini memperlihatkan kecemerlangan adalah tanda kerosakan pelbagai tindakan.

“Kelemahan itu hanya dapat dibanteras dengan tindakan berjihad tanpa kompromi,”katanya.


Mahkamah Perancis sahkan larangan Abaya pada pelajar Islam

PARIS, 22 Safar 1445H, Jumaat – Mahkamah Tinggi Perancis memutuskan larangan terhadap ‘abaya’ atau jubah, pakaian tradisional yang dipakai oleh sesetengah wanita Islam di sekolah adalah sah.

Ia susulan Majlis Negara telah menolak rayuan kumpulan hak asasi Islam terhadap pengharaman pemakaian abaya oleh pelajar muslim di sekolah seluruh Perancis.

Mahkamah menjelaskan larangan itu bukan tindakan mendiskriminasi orang Islam.

“Larangan ini tidak menyalahi hak untuk menghormati kehidupan peribadi, kebebasan beragama, hak untuk pendidikan atau prinsip tanpa diskriminasi,” kata Mahkamah Tinggi dalam satu kenyataan.

Pada 31 Ogos lalu, seorang peguam mewakili Tindakan Hak Muslim (ADM), memfailkan rayuan dengan Majlis Negara untuk meminta penggantungan larangan ke atas pemakaian abaya – kerana mendakwa tindakan itu telah melanggar ‘beberapa kebebasan asasi’.

Awal minggu ini, Menteri Pendidikan Gabriel Attal berkata, lebih 60 pelajar perempuan Islam enggan menanggalkan pemakaian Abaya ketika menghadiri ke kelas.

Malah, kira-kira 298 pelajar Islam di beberapa sekolah di negara itu hadir menggayakan Abaya, pada hari pertama sesi persekolahan Isnin lepas.

Bulan lalu, Kerajaan Presiden Emmanuel Macron mengharamkan jubah di sekolah dengan mendakwa pakaian itu melanggar peraturan sekularisme dalam pendidikan. – Agensi


31 warga PDRM disyaki terbabit Macau Scam ditukar: Bukit Aman

KUALA LUMPUR, 19 Rejab 1442H, Rabu  – Kesemua 31 warga Polis Diraja Malaysia (PDRM) yang disyaki terbabit dalam Macau Scam dan kegiatan perjudian dalam talian masih lagi bertugas, namun telah ditukarkan ke jabatan lain sementara menunggu keputusan hukuman terhadap mereka.

Pengarah Jabatan Integriti dan Pematuhan Standard (JIPS) Bukit Aman Datuk Zamri Yahya berkata, terdapat antara mereka yang ditukarkan daripada jawatan  masing-masing untuk mengelakkan mereka daripada terbabit semula dengan kegiatan berkenaan.

“Seperti OCPD (Ketua Polis Daerah) misalnya telah ditukarkan, ada yang ke KDN (Kementerian Dalam Negeri) dan ada yang ke tempat atau jabatan lain. Itu merupakan langkah sementara untuk kami mudah melakukan siasatan (terhadap mereka),” katanya kepada pemberita hari ini.

Beliau berkata, siasatan berhubung kes berkenaan telah selesai dan bagi tindakan dan hukuman sebenar terhadap mereka terbabit kelak akan diputuskan oleh Suruhanjaya Pasukan Polis (SPP) yang akan bersidang bagi meneliti bukti-bukti yang ada untuk dijatuhkan hukuman.

Zamri berkata, peranan JIPS hanya melakukan siasatan dan bukannya menjatuhi hukuman terhadap pegawai dan anggota polis yang didapati bersalah.

“JIPS hanya menyiasat dan apabila habis siasatan, maka kami akan rujuk ke Ketua Polis Negara (Tan Sri Abdul Hamid Bador) sebelum dihantar ke SPP untuk bersidang bagi menentukan keputusan hukuman.

Antara tindakan atau hukuman yang akan dikenakan terhadap mereka ialah buang kerja dan turun pangkat dan setakat ini, tiada lagi pegawai atau anggota yang disyaki terlibat selain 31 orang ini,” katanya.

Sebelum ini, media melaporkan dua lelaki ditahan Suruhanjaya Pencegahan Rasuah Malaysia (SPRM) pada Oktober 2020 selepas didapati menjalankan kegiatan jenayah yang menyasarkan mangsa di China selain bekerjasama dengan kartel penipuan di luar negara.

SPRM turut menahan serta menyoal siasat beberapa selebriti terkenal, pegawai dan anggota polis berkenaan sindiket terbabit. -Bernama


Masjid al-Aqsa khusus untuk orang Islam saja: PM Palestin

RAMALLAH, 17 Ramadan 1443H, Selasa – Perdana Menteri Palestin, Mohammed Shtayyeh menegaskan, bahawa Masjid al-Aqsa khusus untuk orang Islam sahaja dan tidak boleh dibahagikan.

Bercakap kepada radio rasmi Palestin, Shtayyeh menyifatkan kerajaan ‘pelampau’ Israel yang diketuai Naftali Bennett cuba menyelesaikan krisis dalamannya dengan mengorbankan rakyat Palestin.

Untuk mencapai matlamat ini, Shtayyeh berkata, kerajaan Israel sedang meluaskan penempatan haram, mengenakan pengepungan dan melakukan serangan ke atas Masjid al-Aqsa untuk membawa pembahagian ruang tapak suci Islam itu.

Sementara itu, beliau turut menegaskan bahawa isu tahanan Palestin menjadi keutamaan Presiden Mahmoud Abbas.

Sempena Hari Tahanan Palestin pada 17 April lalu, Shtayyeh mengulangi komitmen Pihak Berkuasa Palestin (PA) untuk tidak menyerahkan mana-mana tahanan Palestin.

Beliau berkata, bahawa kerajaan bekerjasama dengan banyak badan antarabangsa untuk membebaskan tahanan Palestin dari penjara Israel. – Agensi


Warga Singapura salur RM100,000 kepada ISMA bantu mangsa banjir

BANGI, 18 Jamadilawal 1443H, Khamis – Keadaan banjir besar di Malaysia yang menjejaskan ribuan penduduknya mendapat perhatian negara jiran – Singapura untuk turut sama meringankan beban dengan menyalurkan pelbagai bantuan.

Atas dasar itu, Suchi Rahmah Initiative, satu program kebajikan di bawah syarikat SuChi Success Initiatives Pte Ltd menjalankan derma kilat bagi mengumpul wang sumbangan.

Suchi Rahmah Initiative telah berjaya menyalurkan dana sebanyak RM100,000 (S$32,490) kepada gerakan Islam, Ikatan Muslimin Malaysia (ISMA) untuk digunakan dalam beberapa aktiviti bantuan banjir.

Pengasas Shuchi Rahmah Initiatives, Mohd Khair berkata, fasa pertama kutipan derma yang bermula pada 20 Disember akan berakhir 31 Disember dan disambung mengikut keperluan.

“SuChi menetapkan sasaran untuk mengumpul bantuan bernilai sekurang-kurangnya RM150,000 kesemuanya,” katanya.

Sementara itu, menyambut baik inisiatif tersebut, Ketua Pemuda ISMA, Arifin Manan berkata, usaha ini menunjukkan semangat saling membantu sesama manusia walaupun berlainan negara.

“ISMA amat berterima kasih kepada Suchi Rahmah Initiative atas kepercayaan yang diberikan kepada kami untuk menyalurkan bantuan kepada rakyat Malaysia yang ditimpa bencana banjir,” katanya.

ISMA melalui skuad Relawan Muda Isma telah menjalankan inisiatif membantu mangsa banjir dengan pelbagai bantuan yang diberikan.

Antaranya memberi khidmat mencuci rumah mangsa banjir, menyediakan kelengkapan tidur (selimut, bantal, tilam), kit kebersihan kendiri, kit emosi (modul untuk kanak-kanak), tuala wanita, makanan siap masak dan cecair pembasmi kuman.

Bagi mereka yang ingin menyumbang kepada operasi bencana banjir ini boleh menyumbang ke akaun CIMB – 8604718222 – Persatuan Sukarelawan ISMA.


Rentas daerah dibenar untuk individu ambil vaksin COVID-19

KUALA LUMPUR, 22 Ramadan 1442H, Selasa – Individu yang tinggal di kawasan Perintah Kawalan Pergerakan (PKP) di Selangor dibenarkan melakukan perjalanan rentas daerah untuk mendapatkan vaksinasi COVID-19, kata Khairy Jamaluddin.

“Untuk kawasan PKP, anda akan dibenarkan merentas daerah untuk janji temu vaksinasi anda.

“Cukup tunjukkan bukti janji temu anda di MySejahtera, laman web atau SMS di sempadan daerah.

“Anda tidak memerlukan surat daripada polis,” kata Menteri Penyelaras Program Imunisasi COVID-19 Kebangsaan itu dalam ciapan di laman Twitter, hari ini.

Sebanyak 268,800 slot vaksinasi AstraZeneca di Kuala Lumpur dan Selangor penuh kira-kira tiga jam setengah setelah pendaftaran dibuka pada tengah hari Ahad (2 Mei).

Mereka yang layak mendapat vaksin diminta menempah slot vaksinasi dari 5 Mei hingga 6 Jun di pusat vaksinasi yang terletak di Pusat Dagangan Dunia Putra (PWTC) Kuala Lumpur, Pusat Konvensyen Ideal Shah Alam, Dewan Peperiksaan Universiti Malaya dan Dewan Gemilang di Universiti Kebangsaan Malaysia.

Pada 14 April, Majlis Keselamatan Nasional (MKN) bersetuju untuk melonggarkan sekatan perjalanan bagi mereka yang harus membawa ahli keluarga atau tanggungan mereka untuk janji vaksinasi COVID-19 mereka.

Namun, mereka yang merentas negeri untuk tujuan tersebut perlu menunjukkan surat janji temu vaksinasi kepada pihak berkuasa di sempadan negeri.


Tunggang basikal lajak secara bahaya video lama

KUALA LUMPUR, 13 Ramadan 1443H, Jumaat – Polis hari ini menjelaskan video tular membabitkan sekumpulan penunggang basikal lajak yang menunggang secara berbahaya di Facebook ‘We are Malaysians’, semalam, merupakan video lama.

Ketua Jabatan Siasatan dan Penguatkuasaan Trafik (JSPT) Kuala Lumpur, ACP Sarifudin Mohd Salleh berkata, semakan oleh polis terhadap video berdurasi lapan saat itu mendapati kejadian sebenar adalah pada sekitar 2016.

“Hasil semakan juga mendapati kegiatan penunggang basikal lajak dalam video yang ditularkan itu telah berlaku di Jalan Sultan Ismail, Kuala Lumpur.

“Dipercayai video tersebut telah sengaja ditularkan kembali menerusi media sosial oleh pihak yang tidak bertanggungjawab dan orang ramai dinasihatkan supaya tidak menularkan gambar serta video lama bagi mengelak kekeliruan dan menimbulkan kegusaran kepada masyarakat,” katanya dalam kenyataan hari ini.

Sarifudin turut meminta orang ramai yang mempunyai pertanyaan atau maklumat berkaitan video tular supaya menghubungi Balai Polis Trafik Jalan Tun H.S Lee di talian 03-2071 9999 atau Hotline JSPT Kuala Lumpur di talian 03-2026 0267/69 atau balai polis berhampiran.

Semalam tular sebuah video menerusi media sosial memaparkan aksi sekumpulan penunggang basikal lajak yang menunggang dalam keadaan berbahaya dan tindakan mereka mengundang pelbagai reaksi netizen.-  Bernama


Agong, Permaisuri solat Aidiladha di Masjid Tengku Ampuan Afzan

KUANTAN, 10 Zulhijjah 1441H, Jumaat – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, hari ini, berkenan menunaikan solat sunat Aidiladha bersama jemaah di Masjid Tengku Ampuan Afzan di sini.

Keberangkatan Seri Paduka yang diiringi Raja Permaisuri Agong Tunku Hajah Azizah Aminah Maimunah Iskandariah ke masjid itu pada jam 8.25 pagi, disambut Menteri Besar Datuk Seri Wan Rosdy Wan Ismail dan barisan pentadbiran negeri Pahang.

Turut berangkat menunaikan solat sunat itu ialah anakanda Seri Paduka berdua termasuk Pemangku Raja Pahang Tengku Hassanal Ibrahim Alam Shah Al-Sultan Abdullah yang kesemua mereka sedondon mengenakan baju Melayu berwarna kelabu.

Solat sunat itu dipimpin oleh imam besar masjid Mohd Hafiz Suhaili manakala bacaan khutbah Aidiladha disampaikan Kadi Kuantan Abdul Aziz Abd Karim.

Seri Paduka juga berkenan menyaksikan ibadah korban melibatkan sembilan ekor lembu yang diadakan di perkarangan masjid sebelum berangkat pulang. – Bernama


Pelancong sudah divaksin tak perlu dikuarantin di Arab Saudi

JEDDAH, 20 Syawal 1442H, Selasa – Para pelancong yang telah mendapat vaksin COVID-19 penuh tidak perlu dikuarantin ketika tiba di Arab Saudi.

Pihak Berkuasa Penerbangan Awam (GACA) bagaimanapun berkata, pelancong perlu mempunyai sijil vaksinasi yang disahkan oleh pihak berkuasa di negara asal mereka.

Pada masa sama, GACA telah menetapkan perintah kuarantin selama tujuh hari bagi pelancong asing yang belum diberi vaksin.

Vaksin yang diluluskan termasuk Pfizer-BioNTech, Moderna, Oxford-AstraZeneca dan Johnson & Johnson.

Sementara itu, jurucakap Kementerian Kesihatan Dr Mohammed Al-Abd Al-Aly berkata, vaksin COVID-19 adalah selamat, selain berkesan dan diperlukan untuk perlindungan.

Beliau berkata, khabar angin dan maklumat salah mengenai vaksin telah menjadi tarikan serta menimbulkan ancaman kepada orang ramai.

Arab Saudi pada Isnin melaporkan 15 kematian baharu, menjadikan jumlah kematian keseluruhan akibat COVID-19 sebanyak 7,362.

Sebanyak 1,245 kes baharu dilaporkan menjadikan jumlah jangkitan sebanyak 450,436 kes.

Terdapat 9,661 kes aktif di mana 1,438 pesakit berada dalam keadaan kritikal.

Kementerian Kesihatan melaporkan seramai 1,275 pesakit telah pulih, menjadikan jumlah pulih seramai 433,431 orang.

Malah, Arab Saudi juga telah menjalankan sebanyak 19,214,578 ujian saringan COVID-19 , dengan 92,458 daripadanya dilakukan dalam tempoh 24 jam terakhir.

Seramai 14,146,363 orang telah mendapat vaksin COVID-19 setakat ini. – Agensi


Penjelasan mengenai vaksin COVID-19 perlu telus, elak kekeliruan

KUALA LUMPUR, 15 Rabiulakhir 1442H, Selasa – Ketelusan kerajaan memberikan penerangan jelas mengenai keselamatan vaksin COVID-19 kepada masyarakat, amat penting dalam memastikan usaha memerangi pandemik itu, di negara ini berjaya dan membuahkan hasil.

Presiden Persatuan Pakar Perubatan Kesihatan Awam Malaysia, Datuk Dr Zainal Ariffin Omar berkata, pendekatan itu juga dapat mengelakkan kekeliruan berkaitan vaksin COVID-19 dalam kalangan masyarakat sekali gus dapat menangkis persepsi negatif serta momokan oleh golongan antivaksin.

“Sebenarnya apa jua vaksin, ia telah melalui ujian klinikal terutamanya di negara maju. Jika ada mengatakan mereka yang mengambil vaksin tersebut adalah sebagai bahan uji kaji, ia adalah tidak benar.

“Maklumat yang mengelirukan (mengenai vaksin COVID-19) akan merugikan rakyat, khususnya mereka yang memerlukan iaitu warga emas dan golongan berisiko,” katanya ketika dihubungi Bernama.

Justeru, Dr Zainal Ariffin berkata badan bukan kerajaan (NGO) harus memainkan peranan penting dalam membantu kerajaan menyampaikan maklumat yang betul dan sahih mengenai vaksin kepada masyarakat.

Jelasnya kenyataan yang mengelirukan kepada masyarakat mengenai sesuatu vaksin adalah tidak bertanggungjawab dan ia seharusnya dikenakan tindakan agar individu dan pihak terlibat mendapat pengajaran sewajarnya.

Sementara itu, Presiden Persatuan Pertubuhan Doktor-Doktor Islam Malaysia (PERDIM), Datuk Dr Ahmad Shukri Ismail berkata soal status halal sesuatu vaksin dapat ditentukan oleh Jabatan Kemajuan Islam Malaysia (JAKIM) bagi kegunaan umat Islam.

Beliau juga tidak bersetuju dengan kenyataan beberapa pihak yang mengatakan golongan yang bakal diberikan vaksin COVID-19, hanya bertujuan untuk dijadikan bahan uji kaji.

“Vaksin COVID-19 mesti berpandu kepada bukti sainstifik,” katanya menambah PERDIM menyokong sekiranya, tindakan diambil terhadap pihak yang ekstrem sehingga membantutkan usaha kerajaan untuk mengekang penularan COVID-19 di negara ini.

“Kita tidak mempersoalkan pendirian golongan antivaksin itu, tetapi mereka janganlah mengeruhkan keadaan kerana kerajaan telah melakukan yang terbaik,” kata Dr Ahmad Shukri.

Minggu lepas Perdana Menteri, Tan Sri Muhyiddin Yassin mengumumkan seramai 9.6 juta atau 30 peratus rakyat Malaysia dijangka memperoleh vaksin COVID-19 tahun hadapan.

Golongan berisiko tinggi seperti petugas barisan hadapan dan warga emas yang bakal menjadi kumpulan pertama menerima vaksin COVID-19 di negara ini bukanlah dianggap sebagai ‘tikus makmal’, sebaliknya mereka menerima vaksin yang terbukti selamat dan telah menjalani ujian klinikal berskala besar.

Beliau juga memberi jaminan vaksin COVID-19 yang akan digunakan di Malaysia kelak mesti melepasi syarat-syarat yang ditetapkan oleh Bahagian Regulatori Farmasi Negara (NPRA) Kementerian Kesihatan Malaysia (KKM) dan kerajaan tidak akan sekali-kali berkompromi dalam soal itu.


RM20,000 ganjaran salur maklumat jenayah alam sekitar di Selangor

SHAH ALAM, 11 Rabiulakhir 1442H, Jumaat – Selangor menawarkan ganjaran berjumlah RM20,000 kepada orang awam yang menyalurkan maklumat mengenai jenayah alam sekitar di negeri itu, sehingga pelakunya dapat dikenakan tindakan undang-undang.

Menteri Besar Selangor Datuk Seri Amirudin Shari berkata ganjaran itu adalah bagi memastikan orang awam turut terlibat, dalam membanteras kegiatan jenayah alam sekitar di negeri berkenaan.

Beliau berkata maklumat berterusan dan berguna diperlukan, supaya pelaku jenayah alam sekitar dapat diberkas serta didakwa, sehingga disabitkan kesalahan di mahkamah.

“Kerajaan negeri telah merangka pelbagai strategi jangka pendek, jangka sederhana dan jangka panjang, bagi meminimumkan kesan pencemaran sungai terhadap warga Selangor.

“Dengan sokongan serta penglibatan orang awam, tanggungjawab bersama untuk memelihara sumber air akan menjadi lebih berkesan, dan diharapkan mampu menggugat kegiatan jenayah tidak beretika itu,” katanya dalam status dimuat naik di akaun Facebooknya hari ini.

Pada 10 Nov lepas, Kementerian Alam Sekitar dan Air, juga menawarkan ganjaran sebanyak RM5,000 kepada mana-mana pihak yang menyalurkan maklumat serta bukti, sehingga tertangkapnya pencemar sumber air mentah di Sungai Selangor, yang menjadi punca gangguan bekalan air. – Bernama


Kabinet bentang rancangan perkukuh dasar penggunaan kalimah ‘Allah’ kepada Majlis Raja-Raja

PUTRAJAYA, 26 Syawal 1444H, Rabu – Jemaah Menteri akan membentangkan kepada Majlis Raja-raja cadangan kerajaan untuk memperkukuh dasar berhubung penggunaan kalimah Allah, kata Datuk Seri Anwar Ibrahim.

Perdana Menteri berkata, Yang di-Pertuan Agong telah memperkenankan Jemaah Menteri berbuat demikian.

Beliau berkata, Kabinet dalam mesyuaratnya pada Rabu (17 Mei) telah membincangkan keputusan menarik balik rayuannya terhadap kes Jill Ireland berhubung bahan penerbitan yang mengandungi kalimah Allah.

“Jemaah Menteri mengambil maklum bahawa keputusan (menarik diri) hanya membabitkan tentang urusan pentadbiran dan ia tidak mengubah keputusan yang dibuat oleh Mahkamah Persekutuan pada 2014.

“Kabinet ingin menegaskan bahawa kerajaan menghormati, mengiktiraf dan menerima pakai enakmen negeri dan titah Yang di-Pertuan Agong pada 27 Febfuari, menyatakan bahawa dasar sedia ada mengenai penggunaan kalimah ‘Allah’ kekal,” kata Anwar dalam kenyataan.

Perdana Menteri menegaskan bahawa kerajaan akan terus mempertahankan Perlembagaan Persekutuan, khususnya Perkara 3 berhubung agama Islam sebagai agama Persekutuan, dan agama lain boleh diamalkan dengan aman dan harmoni.

Pada 15 Mei, kerajaan menarik balik rayuannya terhadap keputusan Mahkamah Tinggi yang membenarkan kalimah Allah, antara lain, digunakan oleh orang bukan Islam dalam penerbitan untuk tujuan pendidikan.

Menteri Dalam Negeri, Datuk Seri Saifuddin Nasution Ismail menjelaskan langkah itu disebabkan percanggahan yang ditemui antara perintah pentadbiran KDN dan keputusan Kabinet yang dibuat pada 1986.

Katanya lagi, ini berkaitan rampasan bahan terbitan ketika itu dan bukannya isu teologi yang melibatkan penggunaan perkataan tersebut.

Jelas Saifuddin, kementerian telah meneliti keputusan Mahkamah Tinggi Kuala Lumpur pada 10 Mac 2021, dan mendapati terdapat percanggahan dalam arahan pentadbiran yang menyebabkan keputusan itu memihak kepada Jill Ireland.

Hakim Nor Bee Ariffin, yang kini hakim Mahkamah Rayuan, telah memutuskan bahawa arahan Kementerian Dalam Negeri 1986 untuk melarang penggunaan perkataan “Allah”, “Baitullah”, “Kaabah” dan “solat” oleh orang bukan Islam adalah menyalahi undang-undang dan tidak berperlembagaan.

Ini berikutan keputusan mahkamah membenarkan semakan kehakiman oleh seorang wanita Kristian berketurunan Melanau, Jill Ireland Lawrence Bill, untuk menggunakan hak perlembagaannya untuk mengamalkan agamanya.

Tindakan undang-undang oleh Jill Ireland bermula pada 2008 apabila lapan CD yang dibawanya dari Indonesia telah dirampas oleh pegawai Kastam di sebuah lapangan terbang di Sepang kerana mengandungi perkataan ‘Allah’.

Dia kemudian memfailkan semakan kehakiman untuk mencabar penyitaan CD itu dan meminta perisytiharan daripada mahkamah bahawa hak perlembagaannya telah dicabuli, antara lain.

Pada 2014, Mahkamah Tinggi memerintahkan Kementerian Dalam Negeri memulangkan CD itu kepadanya tetapi tidak menangani perkara Perlembagaan kerana ia terikat dengan keputusan Mahkamah Persekutuan.

Perintah untuk memulangkan CD itu dikekalkan oleh Mahkamah Rayuan pada tahun berikutnya tetapi Jill Ireland meneruskan cabarannya terhadap arahan Kementerian Dalam Negeri yang mengakibatkan rampasan.


Muhyiddin bincang dengan PM isu lantikan TPM

TANAH MERAH, 2 Zulhijjah 1443H, Sabtu – Pengerusi Perikatan Nasional (PN), Tan Sri Muhyiddin Yassin berkata, beliau telah mengadakan pertemuan dengan Perdana Menteri, Datuk Seri Ismail Sabri Yaakob, untuk mengutarakan beberapa perkara penting termasuk jawatan Timbalan Perdana Menteri.

Muhyiddin, yang juga Presiden Bersatu berkata, pertemuan itu telah diadakan beberapa hari lalu supaya perjanjian PN dengan Perdana Menteri sebelum ini, dapat dipertimbangkan.

“Saya telah berjumpa dengan Perdana Menteri beberapa hari yang lepas, di mana saya telah mengutarakan beberapa perkara penting termasuk soal pelantikan dalam kerajaan, bukan sahaja mengisi kekosongan tetapi termasuk pelantikan-pelantikan baharu.

“Kita tidak minta lebih daripada (perjanjian) itu tetapi hanya soal pelantikan Timbalan Perdana Menteri dan Menteri, serta syarikat berkaitan kerajaan (GLC) dan badan-badan berkanun serta peruntukan kerajaan,” katanya.

Beliau berkata demikian ketika diminta mengulas mengenai kedudukan Menteri Perusahaan Perladangan dan Komoditi Datuk Zuraida Kamaruddin, yang telah mengumumkan keluar Bersatu pada 26 Mei lepas untuk menyertai Parti Bangsa Malaysia.

Terdahulu, Muhyiddin merasmikan Majlis Pemimpin Bersama Masyarakat dan Pelancaran Jentera PN Peringkat Kelantan di sini hari ini, yang turut dihadiri oleh Pengerusi PN Kelantan Datuk Ahmad Yakob yang juga Menteri Besar Kelantan.

Dalam perkembangan lain, Muhyiddin berkata, Bersatu dan PAS setakat ini telah membuat keputusan akan menggunakan logo PN pada Pilihan Raya Umum Ke-15 (PRU15) akan datang.

“Perkara ini turut dipersetujui oleh Presiden PAS Tan Sri Abdul Hadi Awang dan ia boleh disahkan oleh kepimpinan PAS. Sebagai contoh di Johor, parti yang bertanding bukan Bersatu sahaja sebaliknya PAS juga.

“Itu keputusan saya terima dan saya fikir keputusan itu masih kekal sehingga kini. Bagaimanapun, dari segi agihan kerusi ia belum diputuskan lagi,” katanya.

Beliau turut mengakui ada beberapa parti yang cuba ‘mengetuk pintu’ untuk menyertai PN, namun pihaknya berhati-hati untuk menerima. – Bernama


Denmark kecam tindakan pelampau bakar al-Quran

COPENHAGEN, 5 Muharam 1445H, Ahad – Denmark mengecam tindakan provokatif membakar al-Quran dan menyifatkannya sebagai perbuatan memalukan yang tidak menghormati agama lain.

Kementerian Luar Denmark berkata, tindakan provokasi itu menyakitkan hati ramai pihak dan mewujudkan perpecahan antara agama serta budaya yang berbeza.

“Walaupun wujud kebebasan beragama di Denmark, ramai warga Denmark yang beragama Islam.

“Mereka adalah sebahagian daripada penduduk Denmark yang dihargai,” kata kementerian dalam satu kenyataan yang disiarkan di Twitter pada Sabtu.

Menurut kementerian, negara itu percaya kebebasan bersuara dan berhimpun mesti dihormati dan menegaskan Denmark menyokong hak untuk membantah tetapi menekankan bahawa ia mesti kekal aman.

Jumaat lalu, ahli kumpulan nasionalis Islamofobia dan sayap kanan, Patriot Denmark bertindak biadab membakar al-Quran di hadapan Kedutaan Iraq di Copenhagen.

Awal minggu ini juga, pelarian Iraq, Salwan Momika yang tinggal di Sweden bertindak memijak dan menendang al-Quran, hanaya beberapa minggu selepas dia membakar halaman kitab suci itu di luar masjid Stockholm.

Manakala pada Januari lalu, seorang pemimpin sayap kanan Denmark, Rasmus Paludan membakar senaskhah al-Quran di hadapan Kedutaan Turkiye di Stockholm. Insiden itu mencetuskan kemarahan dan kecaman di seluruh dunia Islam.

Mahkamah Turkiye telah mengeluarkan waran tangkap terhadap Paludan berikutan perbuatan itu di atas tuduhan menghina nilai agama secara terbuka.

Sebagai sebahagian daripada siasatan, Pejabat Ketua Pendakwa Raya meminta Paludan ditahan bagi mendapatkan kenyataan berhubung kejadian membakar al-Quran itu.

Mahkamah Keamanan Jenayah Ke-8 Ankara setelah menilai permohonan itu memutuskan untuk mengeluarkan waran tangkap ke atas ahli politik Denmark terbabit. – Agensi


Didik rakyat kaji profil calon dari terpesona ‘perang’ bendera parti

BANGI, 13 Rabiulakhir 1444H, Selasa – Negara kini perlu berubah dan mendidik rakyat untuk lebih mengkaji serta meneliti profil calon sebelum memilih, berbanding hanya terpesona dengan ‘perang’ bendera parti setiap kali musim pilihan raya.

Melihat suasana pilihan raya umum (PRU) kali ini, Naib Presiden BERJASA, Ir Ts Muhammad Lukman Al Hakim berkata, terdapat pengurangan yang signifikan terhadap bilangan bendera termasuk daripada parti-parti utama negara yang sudah lama bertapak seperti Barisan Nasional (BN) dan Pakatan Hapan (PH).

Beliau tidak menolak kemungkinan ia disebabkan kekurangan dana, persediaan yang agak lewat serta faktor ledakan teknologi dan media sosial yang menyebabkan fokus diberikan kepada kempen secara dalam talian.

“Adakah persepsi parti dengan bilangan bendera dengan bilangan bendera yang paling banyak dan paling besar merupakan parti terkuat dengan calon yang paling berwibawa masih relevan?

“Elok kita berubah dan mendidik seluruh rakyat kita untuk tidak mudah terpesona dengan perang bendera semata-mata, tetapi sebaliknya mengkaji dan meneliti profil serta kewibawaan sebenar calon dan parti sebelum memilih,” katanya dalam kenyataan, hari ini.

Menurut Muhammad Lukman, kos bendera bukanlah murah kerana bermula daripada pencetakan, penggunaan kayu atau buluh, permit pihak berkuasa tempatan (PBT), upah pemasangan hinggalah kos-kos tersembunyi lain sememang memerlukan belanja tinggi bagi kawasan Parlimen yang besar.

“Bukankah lebih baik jika kos-kos ini digunakan untuk belanja pilihan raya yang lain?

“Bagi parti-parti besar dengan jumlah danan yang amat besar mungkin tidak langsung terkesan, tapi bagi saya keutamaan masih perlu diletakkan di tempat yang betul untuk manfaat semua,” katanya.

Pada masa sama, beliau turut melontarkan persoalan mengenai masa depan pilihan raya di Malaysia selepas ini.

“Seperti mana banyak industri lain telah didigitalkan dan terjun ke alam maya, saya merasakan dalam masa beberapa kali PRU lagi, Malaysia akan bersedia untuk e-voting dan kempen maya sepenuhnya tanpa sebarang perang bendera,” katanya.


SPRM tahan penjawat awam beri kontrak kepada ahli keluarga

KOTA KINABALU, 2 Rejab 1442H, Ahad – Suruhanjaya Pencegahan Rasuah Malaysia (SPRM) menahan seorang penjawat awam, kerana disyaki menyalahgunakan kedudukan dengan memberikan beberapa kontrak bernilai kira-kira RM36,000 kepada ahli keluarga.

Lelaki berusia lingkungan 40an itu, telah ditahan jam 12.15 tengah hari di Pejabat SPRM Sabah.

Pengarah SPRM Sabah S Karunanithy ketika dihubungi pemberita, mengesahkan penahanan itu.

Beliau berkata, suspek ditahan kerana memberikan beberapa kontrak pembekalan dan pembaikan peralatan teknologi maklumat dan komunikasi (ICT), serta pembekalan makanan yang berjumlah keseluruhan melebihi RM36,000 kepada ahli keluarga.

“Saya kecewa kerana masih terdapat kakitangan awam menggunakan kedudukan untuk kepentingan sendiri, dengan memberikan kontrak kepada ahli keluarga yang mana ia merupakan satu kesalahan di bawah Seksyen 23 Akta SPRM 2009, walaupun ingatan demi ingatan telah diberikan kepada pejawat awam tetapi ia masih berlaku,” katanya.

Sementara itu, Karunanithy mengesahkan, dua lagi individu telah ditahan susulan penahanan empat kakitangan sebuah agensi kerajaan Persekutuan di Sabah, berhubung kesalahan mengemukakan tuntutan elaun perjalanan palsu beberapa hari lepas.

Katanya, kakitangan dari agensi yang sama berusia 39 dan 41 tahun itu, telah ditahan pada hari ini kira-kira jam 12.00 tengah hari di Pejabat SPRM Sabah atas kesalahan yang sama iaitu Seksyen 18 Akta SPRM 2009.

“Kesemua mereka ditahan selama 24 jam untuk siasatan lanjut dan akan dikemukakan ke Mahkamah Khas Rasuah Kota Kinabalu,” katanya. -Bernama


Lebih 42,000 pelajar bakal terima wang pendahuluan pinjaman: PTPTN

KUALA LUMPUR, 26 Zulhijjah 1444H, Sabtu – Seramai 42,946 pelajar yang melanjutkan pengajian peringkat diploma di Institusi Pengajian Tinggi Awam (IPTA) sesi Julai 2023 akan menerima Wang Pendahuluan Pinjaman (WPP) berjumlah RM1,500 untuk menampung sebahagian perbelanjaan persiapan awal pelajar.

Perbadanan Tabung Pendidikan Tinggi Nasional (PTPTN) dalam kenyataan hari ini memaklumkan peruntukan sebanyak RM64.42 juta disediakan bagi tujuan itu dan pelajar boleh membuat semakan tawaran WPP melalui portal rasmi PTPTN.

Pelajar boleh menunaikan WPP di kaunter Bank Islam Malaysia Berhad di seluruh negara mulai 18 Julai ini dengan membawa surat tawaran WPP serta MyKad pelajar (wakil adalah tidak dibenarkan) dan tempoh sah laku WPP adalah selama dua bulan bermula 18 Julai hingga 18 September.

“WPP ini diberikan kepada pelajar warganegara Malaysia yang telah memberikan persetujuan menerima WPP semasa memohon melalui UPUOnline atau portal kemasukan IPTA, ibu bapa atau penjaga pelajar merupakan penerima Sumbangan Tunai Rahmah (STR) serta memenuhi kriteria yang ditetapkan.

“Semenjak WPP diperkenalkan pada 1999 hingga 31 Mei 2023, sebanyak 969,046 pelajar telah menerima manfaat ini dengan peruntukan berjumlah RM1.43 bilion,” menurut kenyataan itu.

PTPTN sentiasa berusaha membantu ibu bapa dan pelajar yang berjaya melanjutkan pengajian ke IPTA, sekali gus komited memastikan tiada pelajar yang tercicir ke IPTA kerana masalah kewangan.

Pelajar boleh membuat permohonan pinjaman PTPTN secara dalam talian melalui portal rasmi PTPTN mengikut tarikh permohonan yang ditetapkan bagi setiap IPTA untuk memastikan pinjaman dapat diproses dan diluluskan sewajarnya, dan pelajar yang ingin memohon pinjaman PTPTN perlu mempunyai akaun Skim Simpanan Pendidikan Nasional (Simpan SSPN). – Bernama


Tulisan khat: 3 individu gagal dapat kebenaran cabar keputusan kerajaan PH

KUALA LUMPUR, 8 Ramadan 1442H, Selasa – Tiga individu hari ini gagal dalam permohonan mereka untuk mencabar keputusan kerajaan terdahulu yang didakwa mewajibkan tulisan khat dalam mata pelajaran Bahasa Melayu untuk murid Sekolah Jenis Kebangsaan Cina dan Tamil.

Mereka ialah bekas Presiden Persatuan Pelajar Sekolah Cina, Tan Kim Sen @ Tan Boon Tak, Pengerusi Persatuan Hindu Agamam Ani Malaysia, D. Ravi dan seorang wanita R.Visa Letchumy yang menamakan Menteri Pendidikan serta Kerajaan Malaysia sebagai responden.

Peguam Kanan Persekutuan, Ahmad Hanir Hambaly ketika dihubungi berkata, Hakim Mahkamah Tinggi, Datuk Ahmad Kamal Md Shahid menolak permohonan bagi mendapatkan kebenaran membuat semakan kehakiman yang difailkan pemohon pada prosiding yang berlangsung secara dalam talian.

“Mahkamah menolak permohonan itu tanpa sebarang perintah mengenai kos,” katanya.

Ahmad Hanir berkata pada prosiding sebelum ini, beliau berhujah bahawa keputusan yang dicabar pemohon adalah berbentuk polisi dan tidak sesuai untuk dicabar melalui semakan kehakiman.

“Pihak kami berhujah bahawa kerajaan sebelum ini memperkenal pembelajaran tulisan Jawi dalam mata pelajaran Bahasa Melayu dan bukan tulisan khat,” katanya.

Peguam T. Gunaseelan, yang mewakili Visa Letchumy, pula berkata beliau mendapat arahan daripada anak guamnya untuk memfailkan rayuan berhubung keputusan itu.

Ketiga-tiga pemohon memfailkan permohonan itu pada Mei tahun lepas dan mendakwa keputusan kerajaan terdahulu yang dikatakan mewajibkan tulisan khat untuk murid tahun empat Sekolah Jenis Kebangsaan Cina dan Tamil adalah bertentangan dengan peruntukan Perlembagaan Persekutuan. – Bernama


Perkeso siasat kegiatan palsukan dokumen tuntutan faedah

KUALA LUMPUR, 14 Jamadilakhir 1442H, Rabu – Pertubuhan Keselamatan Sosial (Perkeso) sedang menjalankan siasatan dalaman bagi mengenal pasti kewujudan sebarang kegiatan pemalsuan dokumen rekod pesakit bagi tujuan tuntutan faedah.

Ketua Eksekutif Perkeso Datuk Seri Dr Mohammed Azman Aziz Mohammed berkata, ia susulan kes pemalsuan dokumen bagi tujuan tuntutan faedah membabitkan seorang pegawai perubatan di sebuah hospital di Pulau Pinang pada 25 Januari lepas.

“Sekiranya terdapat penemuan yang berkaitan, Perkeso akan melaporkan kepada pihak berkuasa untuk tindakan selanjutnya,” katanya dalam kenyataan hari ini.

Mengulas mengenai kes melibatkan pegawai perubatan itu, Dr Mohammed Azman berkata, pihaknya sedang bekerjasama dengan polis untuk mengenal pasti dokumen yang terbabit bagi membantu siasatan.

Beliau berkata, berdasarkan beberapa dokumen yang telah dikemukakan untuk pengesahan, Perkeso mendapati dokumen berkenaan telah diproses untuk pembayaran tuntutan faedah dan hasil siasatan awal  mendapati, sekurang-kurangnya 16 kes dapat dikaitkan dengan pegawai perubatan berkenaan.

“Memandangkan pihak polis masih menjalankan siasatan terhadap kes ini, sebarang kenyataan lanjut hanya akan dimaklumkan setelah siasatan selesai,” katanya. -Bernama


2 pelajar sekolah Selangor, seorang kakitangan bank di JB positif COVID-19

SHAH ALAM, 10 Safar 1442H, Isnin – Jabatan Kesihatan Negeri Selangor memaklumkan terdapat dua pelajar di sebuah sekolah menengah di Pandamaran Jaya, Pelabuhan Klang dekat sini, dikesan positif COVID-19.

Bagaimanapun Pengarahnya Datuk Dr Sha’ari Ngadiman ketika dihubungi berkata, kedua-dua pelajar berkenaan telah dihantar ke Hospital Sungai Buloh, untuk mendapatkan rawatan lanjut.

Kedua-dua pelajar berkenaan yang juga adik beradik disyaki dijangkiti oleh abang mereka, yang mempunyai sejarah perjalanan ke Sabah baru-baru ini.

Sementara itu, Pengarah Jabatan Pendidikan Negeri Selangor (JPNS) Izmi Ismail pula berkata, sekolah berkenaan masih meneruskan sesi persekolahan seperti biasa hari ini, namun kelas kedua-dua adik beradik itu telah disanitasi sepenuhnya terlebih dahulu, sebelum digunakan.

Katanya, sebarang tindakan lanjut seperti penutupan sekolah itu sekiranya perlu, adalah berdasarkan kepada nasihat daripada Pejabat Kesihatan Daerah Klang.

Sementara itu di Johor Bahru, CIMB Group Holdings Bhd hari ini mengesahkan satu kes COVID-19 membabitkan seorang kakitangannya yang bertugas di bahagian komersial, cawangan Permas Jaya.

Kumpulan itu menyatakan sebagai tindakan pencegahan, keseluruhan cawangan itu telah melalui pensanitasian dan pembersihan, semalam (27 September).

“Ini berikutan satu kes yang disahkan COVID-19 di pejabat Komersial Bank CIMB, yang terletak di tingkat berbeza cawangan Permas Jaya. Tiada kakitangan cawangan bank telah berurusan dengan pekerja komersial bank tersebut,” katanya dalam satu kenyataan yang dimuat naik menerusi Facebook CIMB Malaysia, di sini hari ini.

Bank itu turut memberikan jaminan kepada pelanggannya yang cawangan bank CIMB Bandar Baru Permas Jaya dibuka seperti biasa.

Sementara itu, Pengarah Kesihatan Johor Dr Aman Rabu yang dihubungi, turut mengesahkan proses sanitasi yang dilakukan CIMB itu adalah atas inisiatif sendiri dan langkah-langkah kawalan, berikutan pengesanan kes COVID-19 membabitkan kakitangan bank berkenaan.

Beliau berkata demikian, ketika diminta mengulas mengenai beberapa keping gambar yang tular di media sosial, mendakwa terdapat kes COVID-19 di cawangan bank berkenaan di sini, yang menunjukkan beberapa individu sedang melakukan proses sanitasi. – Bernama


Kuasa rakyat Sabah ibarat bom jangka, pengundi bukan lagi alat parti politik

KOTA KINABALU, 26 Muharram 1442H, Isnin – Pertandingan 11 penjuru di Dewan Undangan Negeri (DUN) Bengkoka dalam Pilihan Raya Negeri (PRN) Sabah kali ini, disifatkan unik dan menarik kerana menunjukkan siapa pun berhak muncul sebagai bakal Yang Berhormat.

Pengarah Pusat Pengajian Perangsaraf Media dan Informasi di Fakulti Komunikasi dan Pengajian Media, Universiti Teknologi MARA (UiTM), Profesor Datuk Dr Ismail Sualman berkata, terdapat 26 DUN yang bertanding enam penjuru dan hanya tiga DUN sahaja yang bertanding tiga penjuru.

Meskipun begitu, beliau berkata, kuasa rakyat Sabah ibarat bom jangka atau api dalam sekam yang meledak pada masa yang tepat dan sesuai.

“Pengundi bukan lagi alat yang digunakan oleh mana-mana parti politik untuk mendapatkan sokongan semata-mata.

“Rasional atau emosi pengundi diterjemahkan di atas kertas undi untuk membuktikan kuasa rakyat mengatasi kuasa pemimpin dan parti politik.

“Rakyat tahu apa yang diingini dan rakyat berhak menentukan masa depan negara ini,” katanya dalam satu artikel disiarkan di Sinar Online, hari ini.

Mengulas lanjut, beliau berkata, walau apa agenda dan manifesto yang dirangka oleh mana-mana parti politik bukan lagi menjadi keutamaan dan kriteria pemilihan masa kini.

“Isyarat yang diberikan pengundi adalah rakyat menjadi penentu siapa atau parti mana yang layak memerintah.

“Beberapa ramalan dan hasil kajian akademik sebelum ini juga jauh meleset. Apa sebenarnya yang berlaku? Walaupun data-data awal menunjukkan kemungkinan seseorang calon boleh memenangi pilihan raya, namun pada saat-saat akhir, beberapa faktor telah mengubah sokongan.

“Semuanya ditentukan oleh tangan pengundi. Gelombang tsunami rakyat ini melanda tanpa diduga. Jangkaan di atas kertas tidak melambangkan realiti sebenar. Kebenaran ada di tangan pengundi yang telah menjadi hakim muktamad dalam pentas demokrasi,” katanya lagi.

Di samping itu, faktor pengundi muda dan belia bawah usia 35 tahun mungkin juga menjadi ledakan perubahan ini.

Malah, katanya, penggunaan media sosial mempengaruhi mereka mengenai isu nasional dan setempat yang boleh diperoleh di hujung jari.

“Pengundi masa kini telah menunjukkan kematangannya dan terdedah dengan pelbagai sumber. Sumber maklumat bukan lagi merujuk pemimpin setempat. Pengundi muda menjadikan media sosial sebagai pentas demokrasi yang rencam sifatnya,” katanya.

Beliau berkata, keputusan yang akan ditentukan oleh pengundi di Sabah nanti dianggap manifestasi dan harapan rakyat.

“Semuanya banyak pengajaran dan iktibar buat pendukung demokrasi. Kita tidak sabar-sabar untuk menanti perubahan dan penambahbaikan yang akan dilakukan oleh kerajaan yang akan dibentuk kelak.

“Apa pun, kita perlu berlapang dada berhadapan dengan PRN Sabah ini. Diharap dengan kemelut politik dapat ditentukan dengan mandat baharu oleh rakyat,” katanya.


‘Ketepi perbezaan, sengketa lama GTA-PN demi umat’

BANGI, 23 Rabiulawal 1444H, Khamis – Tidak salah untuk Perikatan Nasional (PN) dan Gerakan Tanah Air (GTA) mengetepikan segala perbezaan serta persengketaan lama demi kebaikan umat.

Atas sebab itu, Timbalan Pengerusi GTA, Haji Aminuddin Yahaya mengajak PN membuka lembaran baharu perpaduan ummah bersama gerakan berkenaan bagi menghadapi Pilihan Raya Umum Ke-15 (PRU15).

Beliau berkata, masih ramai yang mengharapkan semangat perpaduan ummah terus hidup terutama dalam konteks politik negara, apatah lagi agenda serta objektif kedua-dua gagasan itu selari.

“Bayangkan kekuatan yang boleh kita bina bersama untuk agenda Islam dan Melayu jika kita dapat bersepakat.

“Saya yakin, rakyat juga akan mendukung kita dengan lebih kuat atas semangat kesatuan sesama muslim ini,” katanya dalam kenyataan, hari ini.

Sebelum ini, Pengerusi Penaja GTA, Tun Dr Mahathir Mohamad berkata, gerakan itu sedang menilai kemungkinan mempertimbangkan kerjasama dengan PN bagi menghadapi PRU15.

Dr Mahathir berkata, pihaknya bersedia bekerjasama dengan PN yang dipimpin Tan Sri Muhyiddin Yassin jika gabungan itu sependapat dengan GTA serta tidak terbabit dengan perkara yang bertentangan dengan dasar dan prinsipnya.

Mengulas lanjut perkara itu, Aminuddin berkata, hal berkaitan kerjasama GTA-PN sudah kali kedua disebut oleh Dr Mahathir terutamanya dalam menghadapi pilihan raya.

“Saya sangat berbesar hati dan menyokong idea kerjasama GTA-PN memandangkan ramai dari pimpinan PN terutamanya dari PAS dan Bersatu saya kenal dan bersahabat secara peribadi.

“Saya yakin, jauh di sudut hati masing-masing sedar bahawa kita berhadapan dengan raksasa politik iaitu UMNO.

“Kita juga menolak Pakatan Harapan atas dasar mudaratnya terhadap Islam dan Melayu. Kedua-duanya membawa mudarat yang besar kepada agama, bangsa dan negara,” katanya.

Beliau turut yakin pimpinan PN juga sedar bahawa figura-figura dan parti-parti komponen dalam GTA sememangnya berjiwa Islam dan Melayu.

“Kita pun telah banyak bersama dalam pelbagai isu-isu mengenai Melayu dan Islam sebelum ini, terutamanya ketika zaman pemerintahan PH (Pakatan Harapan) dahulu,” katanya.


Sekat jual arak: Guan Eng dakwa Kerajaan Persekutuan campur tangan gaya hidup bukan Islam

KUCHING, 30 Rabiulakhir 1443H, Ahad – Setiausaha Agung DAP, Lim Guan Eng mendakwa Kerajaan Persekutuan masuk campur gaya hidup dan amalan perniagaan orang bukan Islam di negara ini.

Dakwanya, ini dapat dilihat dengan tindakan Dewan Bandaraya Kuala Lumpur (DBKL) melarang kedai runcit, kedai serbaneka dan kedai ubat Cina daripada menjual minuman keras, dakwanya.

Ahli Parlimen Bagan itu juga dilaporkan tidak berpuas hati apabila kerajaan Perlis melalui majlis tempatannya mengehadkan penjualan bir di kedai kopi di negeri itu kepada hanya empat karton sehari.

“Ini bukan sahaja menyebabkan beban kewangan tambahan dengan membayar kos lesen tambahan oleh kedai kopi dan restoran melebihi RM1,000, tetapi juga dengan sengaja mengenakan sekatan yang tidak perlu dan campur tangan dalam gaya hidup dan amalan perniagaan ke atas orang bukan Islam,” dakwanya dalam satu kenyataan hari ini.

Guan Eng dilaporkan berkata demikian sebagai mengulas laporan China Press berkenaan had penjualan empat kotak minuman keras sehari kepada pengusaha restoran dan kopitiam oleh kerajaan negeri, yang berkuat kuasa bulan depan.

Selain itu, terdapat syarat tambahan di mana semua kedai kopi perlu memohon lesen minuman keras untuk menjual minuman itu.

Memetik pegawai kastam, China Press melaporkan, kedua-dua peraturan akan berkuat kuasa pada Januari, selaras dengan keperluan peraturan eksais 1976.

Mengulas perkara itu, Guan Eng mendakwa, keputusan terbaharu Jabatan Kastam bermula tahun depan ke atas semua kedai kopi dan restoran itu akan memberi kesan buruk kepada lebih 10,000 pertubuhan perniagaan di seluruh negara.

Dia mendakwa dengan margin keuntungan yang kecil untuk menjual bir, beberapa kedai kopi kecil mungkin terpaksa berhenti menjual bir kerana mereka tidak mampu membayar yuran pelesenan melebihi RM1,000.

“Semasa saya menjadi Menteri Kewangan dan juga Menteri Kewangan terdahulu, ini tidak pernah dibangkitkan atau menjadi isu.

“Ini adalah ketetapan baharu kerajaan sekarang yang dipengaruhi oleh dasar ekstremis PAS,” dakwa Guan Eng seperti dilapor News Straits Times.

Katanya, Menteri Kabinet bukan Islam khususnya dari Sabah dan Sarawak mesti bertanggungjawab sepenuhnya dan menjelaskan mengapa mereka tidak menghalangnya sebaliknya membenarkan atau menyokong dasar ekstremis itu.

“Menyokong menteri bukan Islam termasuk Gabungan Parti Sarawak (GPS) pada pilihan raya Sarawak akan datang hanya akan membawa kepada hakisan malah rampasan hak bukan Islam untuk memenuhi dasar ekstremis PAS,” dakwanya.

Berikutan itu, Guan Eng menggesa kerajaan tempatan khususnya di negeri dikuasai Pakatan Harapan (PH) supaya tidak melaksanakan peraturan sedemikian yang menyekat dan mengehadkan hak sedia ada orang bukan Islam.

“DAP juga akan mengarahkan peguam kami untuk meneliti peraturan untuk mencabar di mahkamah mengenai sekatan ke atas kedai kopi dan restoran yang menjual bir yang memerlukan lesen minuman keras ini,” dakwanya.


Mat Kilau dan jati diri Melayu Bumiputera

ULTRA kiasu mula takut apabila Mat Kilau menjadi fenomena. Kerajaan dan orang Melayu mesti tampil kehadapan dan serius membantu industri seni tempatan serta menyuntik dana untuk anak muda berkarya bagi melahirkan hasil seni sebegini, bagi memastikan ia terus hidup dan jati diri Melayu dan bumiputera mengakar di bumi Melayu ini.

Anak bangsa Melayu Islam mesti dikembalikan berjati diri sebagai asas kekuatan dan masa depan negara tercinta ini. Jangan menoleh ke belakang lagi, terus bergerak ke hadapan seiring fenomena ini.

Jarang sekali berlaku ‘filem purba’ berjati diri Melayu mendapat sambutan anak muda sehingga pecah panggung. Fenomena ini berlaku dalam filem Mat Kilau. Tahniah penggiat seni dan penerbit yang berani dalam pembikinan filem sebegini.

Saya selalu membuat analogi sebegini. Negara China dan Korea, jati diri Raja-raja dan dinastinya telah pupus. Tetapi mereka berjaya menghasilkan filem dan karya seni beraja dan berjati sehingga pecah panggung. Ratusan dan puluhan siri diterbitkan, menjadi fenomena seluruh dunia, lebih-lebih lagi negara kita, menjadi tontonan sehingga terbit air mata. Mereka berjaya menampilkan jati diri bangsa mereka.

Malangnya, di negara kita, raja-rajanya terus kekal bertakhta, di negeri-negeri Melayu dan istana, selaku payung agama, negeri (negara), inilah jati diri kita dan aset besar kita, namun kita gagal menerbitkan karya seni beraja Melayu Bumiputera dan berjati diri, bersendikan Islam.

Jika ada berani menyediakan karya seni tersebut, bagi tujuan penerbitan, mungkin tidak ada yang berani untuk menyambutnya, kerana takut menanggung kerugian, atas andaian takut tidak ada sambutan dan tidak ada yang akan menonton.

Akibatnya, kita sanggup berhabis dan menerbitkan karya seni berkiblatkan barat sehingga hilang habis jati diri Melayu Bumiputera. Patutkah kita biarkan perkara ini terus berlaku?

Kini, Mat Kilau telah membuktikan. Menjadi fenomena anak muda. Anak muda membanjiri studio sehingga pecah panggung. Ayuh, anak bangsaku, mari kita menggembelingkan seluruh tenaga untuk menerbitkan karya seni dengan mengambil kira sejarah bangsa dan jati diri anak bangsa. Jika tidak, pasti kita akan menyesal suatu hari nanti.

Saya difahamkan orang kuat belakang tabir adalah Haji Abdul Rahman Mat Dali. Jutawan ummah, pemilik Hospital Az-Zahrah, Bangi, orang kuat ISMA. Sanggup mengeluarkan dana sebegitu besar demi agama dan anak bangsa. Moga Allah memberkati seluruh usaha saudara.

Katanya, lebih 10 tahun cubaan dibuat untuk memastikan filem ini diterbitkan, tetapi tidak ada penerbit yang berani untuk menyahut cabarannya, sehinggalah ada anak muda yang sanggup tampil dengan sedikit ubah suai. Tahniah kepada Syamsul, anak Yusuf Haslam atas keberanian ini, disebalik kontroversi yang melanda diri dan rumah tangga. Anak muda ini sanggup menyahutkan cabaran anak bangsa.

Sehinggakan ultra kiasu tak boleh kata apa, melain terpaksa mengikut rentak fenomena tersebut. Kerana kemarukkan undi, seorang dia pemimpin ultra kiasu sanggup tampil sponsor tiket kepada anak muda menonton filem tersebut. Saya harap mereka ikhlas. Meskipun dalam hati mereka Tuhan sahaja yang tahu. Almaklumlah, filem Mat Kilau berkisarkan perjuangan anak bangsa dan jati diri  Melayu dan Tanah Melayu.

Persoalannya, apa iktibar yang boleh dipelajari dan tindakan segera yang perlu dilakukan?

Pertama, kerajaan mesti tampil membantu karya seni sebegini, demi martabatkan jati diri Melayu Bumiputera. Jangan hanya biarkan Rahman Dali dan ISMA. Belajar daripada negara China dan Korea. Apabila filem berjati diri berjaya menambat hati anak muda, kerajaan mereka bertindak segera, mendanai dan menyediakan segala kemudahan bagi tujuan penerbitan karya seni sebengini.

Kedua, kerajaan mesti memelihara tempat-tempat bersejarah, tanpa dirosakkan dan diganggu-gugat persekitarannya, bagi tujuan penggambaran dan menjaga khazanah seni. Kita tidak mahu, tempat-tempat ini tercemar dalam arus kemodenan. Banyak tempat yang telah ‘dirosakkan’ kerana arus pembangunan.

Amat kelakar sekali apabila menonton filem purba, nampak tiang letrik dan batang paip. Kampung-kampung dan tempat-tempat tradisi mesti dipelihara bagi tujuan penggambaran karya seni, seperti mana yang berlaku di China dan Korea.

Ketiga, pelaburan untuk anak bangsa dan jatidiri jangan terlalu berkira untung rugi. Meskipun pada mulanya terpaksa menanggung kerugian, jangan pula berputus asa. Teruskan demi anak pertiwi. Jika terpaksapun menanggung kerugian, tidak mengapa, kerana ia suatu pelaburan kepada anak bangsa dan jati diri negara. Ingatlah, jati diri negara adalah asas kepada kekuatan anak bangsa.

Keempat, selain Mat Kilau (Pahang), karya seni yang mesti diterbtikan bagi tontonan anak bangsa adalah Tok Gajah ( Pahang), Dato’ Bahaman (Pahang), Pawang Nong (Pahang), Tok Janggut ( Kelantan), Tok Kenali (Kelantan), Rentap ( Sarawak), Rosli Dhobi ( Sarawak), Syarif Masahor ( Sarawak), Kanang AK Langkau ( Sarawak), Patinggi Abang Ghapor (Sarawak), Mat Salleh ( Sabah), Antanom (Sabah), Datu Tating (Sabah), Imam Marajukim (Sabah), Pak Musa( Sabah), Shariff Othman (Sabah), Embo Ali (Sabah), Kiai Salleh (Johor), Dato Muhamad Salleh Perang (Johor), Si Bongkok Tanjung Puteri (Johor), Dol Said ( Melaka), Raja Haji (Melaka), Hang Tuah (Melaka), Panglima Awang(Melaka), Haji Abdul Rahman Limbong ( Terengganu), Tok Ku Paloh ( Terengganu), Yamtuan Antah ( Negeri Sembilan), Dato’ Siamang Gagap (Negeri Sembilan), Moyang Salleh (Negeri Sembilan), Dol Said (Naning), Panglima Ismail (Kedah), Tengku Kudin (Kedah), Panglima Nayan (Kedah), Tunku Anum ( Kedah), Datuk Haji Ahmad Wan Daud (Perlis), Dato Maharaja Lela (Perak), Ngah Ibrahim (Perak), Dato’s Sagor (Perak), Pandak Indut (Perak), Laksamana Muhammad Amin (Perak), TG Hj Bakri (parang terbang sg. Manik Perak),  Syed Mashhor (Selangor), Raja Ali Haji (Selangor), Tunku Muhammad Saad (Kedah), Wan Muhammad Ali (Kedah), Tunku Sulaiman (Pulau Pinang) dan ramai lagi.

Tunggu apa lagi, segera kaji sejarah mereka, terjemahkan menjadi karya seni yang bermakna.

Kelima, cukup-cukuplah menerbit filem dan karya seni berkiblatkan barat yang memualkan. Kembalikan jati diri negara ini berpaksikan kepada Melayu dan Bumiputera, bersendikan Islam.

Akhirnya dan banyak lagi, saya amat yakin, sekiranya ramai yang tampil, kaji sejarah negara, hasilkan karya berguna, menonjolkan perjuangan anak bangsa, terjemahkan menjadi hasil seni kreatif dan inovatif, menjadi tontonan semua, memikat anak muda, kembali kepada jati diri negara, pasti ultra kiasu akan kecut perut.

Mat Kilau adalah fenomena, suatu kejayaan, ultra kiasu mula ketakutan. Justeru, ambillah kesempatan, demi untuk masa depan. Inilah juga resepi kejayaan negara China dan Korea, juga negara-negara lain di dunia, dalam membentuk anak bangsa mereka.

Prof Dr Mohd Ridhuan Tee Abdullah


9 kes hari ini

KUALA LUMPUR, 26 Zulkaedah 1441H, Sabtu – Kes baharu COVID-19 di Malaysia kembali mencatat satu angka hari ini berbanding 18 kes semalam, dengan hanya sembilan kes dilaporkan membabitkan empat kes import dan lima kes penularan dalam negara.

Ketua Pengarah Kesihatan Datuk Dr Noor Hisham Abdullah berkata, ini menjadikan jumlah kes positif COVID-19 di Malaysia 8,764 kes, manakala jumlah kes aktif dengan kebolehjangkitan sebanyak 96 kes.

“Empat kes import yang mendapat jangkitan di luar negara melibatkan tiga warganegara Malaysia dan satu bukan warganegara yang berkahwin dengan rakyat Malaysia.

“Kes import itu adalah dari Indonesia sebanyak dua kes; Singapura satu kes dan Pakistan satu kes,” katanya dalam kenyataan hari ini.

Sementara itu, Dr Noor Hisham memaklumkan daripada lima kes penularan dalam negara, satu kes adalah bukan warganegara iaitu kes saringan sebelum berlepas ke luar negara (China), dan beliau tidak bergejala dan telah dimasukkan ke Hospital Umum Sarawak.

Memperincikan kes penularan tempatan melibatkan rakyat Malaysia, Dr Noor Hisham berkata baki empat kes penularan di dalam negara melibatkan satu kes saringan kontak rapat dengan Kluster Mambong; satu kes saringan pra prosedur di Hospital Bau, Kuching; dan dua kes daripada Kluster Stutong, iaitu kluster baharu.

Dalam pada itu, beliau memaklumkan tiada kes kematian baharu dilaporkan menjadikan jumlah kumulatif kes maut akibat COVID-19, kekal 122 kes sejak 10 Julai.

Beliau berkata terdapat lima kes pulih menjadikan jumlah keseluruhan kes pulih sepenuhnya dan discaj adalah sebanyak 8,546 kes manakala hanya satu kes dirawat di Unit Rawatan Rapi (ICU) dan tiada kes memerlukan bantuan pernafasan. – Bernama